
Rituaalsed taimed: Nende toime, kasutamine ja ravipotentsiaal 

ayahuasca ja iboga näitel 

Allan Reha 

Resümee 

Käesoleva töö ülesandeks on anda ülevaade rituaalsete taimede toimest, 
kasutamisest ja ravipotentsiaalist. Tegu on aastatuhandeid kasutusel olnud taimedega 
Lõuna-Ameerika ja Aafrika põliselanike hulgas. Taimed on leidnud laialdast rakendust 
nii ravis kui ka rituaalsetel toimingutel. 

Töö esimeses osas antakse botaaniline ülevaade neljast põhilisest taimest - 
Banisteriopsis caapi, Psychotria vindis, Diplopterys cabrerana ja Tabernanthe iboga. 
Välja on toodud botaanilised joonised, taimede üldkirjeldused, nende levikuala ja 
kasvukohad ning peamised kemikaalid, mis kutsuvad esile muutunud teadvuse seisundi 
taimede oraalsel manustamisel. 

Teine peatükk annab täpsema ülevaate peamistest toimeainetest - 
dimetüültrüptamiin (DMT), monoamiini oksüdaasi (MAO) inhibiitorid harmaliin ja 
harmiin ning ibogaiin. Räägitakse DMT mõjust organismile, selle avastamisest, 
toksilisusest, 1990. aastatel tehtud katsetest ning funktsioonist inimkehas. Tegemist on 
serotoniinile väga sarnase ajus eksisteeriva ja organismi poolt toodetava ainega. MAO 
inhibiitorite puhul on tegu psühhoaktiivsete alkaloididega beeta-karboliinide grupist. 
Antakse ülevaade nende ohtlikkusest teatud toiduainetega kombineerimisel ning 
kasutatavatest doosidest. 

Kolmas peatükk käsitleb taimede rituaalset kasutamist. Nii ayahuasca 
Amazonases kui iboga Aafrika keskosas on kõrgelt hinnatud abivahendid põliselanike 
rituaalides ja ravimistraditsioonides. Gaboni president isiklikult on kuulutanud iboga 
strateegiliseks rahvuslikuks pärandiks. Võttes aluseks ayahuasca joomise traditsiooni 
ning ühendades sellega kristlikud põhimõtted, on Brasiiliast alguse saanud mitmed 
religioossed rühmitused, millest populaarsemad on Santo Daime ja Uniäo do Vegetal. 

Neljandas peatükis räägitakse taimede meditsiinilisest kasutamisest, eelkõige 
depressiooni ja sõltuvusprobleemide käes vaevlevate inimeste ravis. Lisaks antakse 
ülevaade taimede võimalikust toksilisusest, doseerimisest ning seadusandlikest 

piirangutest. 

Töö lõppu on lisatud kaks intervjuud samaanidega. Vastused leitakse 
küsimustele, mida arvavad nemad taimedest ja nende toimest, kuidas nad neid 
kasutavad ja millist potentsiaali näevad oma kodukohast pärit taimede rakendamisel 
lääne ühiskonnas. Ayahuasca samaaniga läbiviidud vestlus on ühtlasi ka selle töö 
praktiline osa. 



4 



Ritual plants: The use, effects and therapeutic potential by the example 

of ayahuasca and iboga 

Allan Reha 

Summary 

The aim of the current thesis is to give an overview of ritual plant effects, their 
usage and healing properties. These plants have been used for thousands of years by 
native people in South-America and Africa. Plants have been widely used in native 
rituals and in healing overall. 

The first part is the botanical overview of four main plants - Banisteriopsis 
caapi, Psychotria vindis, Diplopterys cabr erana and Tabernanthe iboga. There are 
botanical drawings, general plant descriptions, the information about their growing area, 
and main chemicals, that produce the altered state of consciousness via oral ingestion. 

The second part of the research gives a dedicated overview about main active 
chemicals - dimethyltryptamine (DMT), monoamine oxidase (MAO) inhibitors 
(harmaline and harmine) and ibogaine. DMT effects on humans, the discovery of DMT, 
its toxicity, the research done in 1990ties and its function in human body are discussed. 
DMT structure is very similar to serotonin and it's produced in brain by human body. 
MAO inhibitors are psychoactive alkaloids from beta-carbolines group. This chapter 
also gives an overview about MAOI toxicity if combined with certain foods and about 
its recommended dosage. 

The third part of the research gives an overview about ritual use of the plants. 
Both ayahuasca in Amazon and iboga in Central Africa are treated as highly valuable 
resource in ritual and healing traditions. President of Gabon himself has declared iboga 
to be a strategic national heritage product. Based on ayahuasca drinking tradition which 
has been combined with Christian beliefs has been formed several religious sects in 
Brazil. Naming most popular of them: Santo Daime and Uniäo do Vegetal. 

The fourth part of the research taiks about the possible medical use of ritual 
plants, but above all their effectiveness as a cure for people with drug addiction or 
depression. This chapter also discusses toxicity, dosage and legal status of these 
chemicals. 

In the end of the research there are two interviews with shamans. Answers for 
following questions are being given: what does shamans think of their plants, how do 
they use them and what possible potential do they see using these plants in west. 
Conversation with ayahuasca shaman forms also a practical part of this research. 

SISSEJUHATUS 



Ayahuasca on taim, millel on võime näidata sulle 
nähtamatut ning meelitada kohale vaime. Ayahuasca ei vii 
sind mitte teise maailma, vaid see aitab näha seda, mis on 
tavaliselt peidetud. On ainult üks maailm, mida jagavad 
väga mitmed olendid - inimesed, vaimud ja loomad. 

Antropoloog Marie Perruchon 

Käesoleva töö teemani jõudis autor 2010. aasta lõpus, mil juhtus nägema 
Andrew Rutajifi dokumentaalfilmi Manifesting the Mind. Filmis räägiti 
psühhedeelsetest taimedest, miks on nad keelustatud tänapäeva ühiskonnas ning kuidas 
võiks neist kasu olla. Üks filmi lõik keskendus iboga ja ibogaiini omadusele ravida 
sõltuvusprobleeme. Just sealt sai alguse autori idee uurida seda teemat lähemalt. Järgnev 
töö annabki ülevaate kahest pika traditsiooniga rituaalsest enteogeenist. 

Ayahuasca on Lõuna-Ameerikast pärit keedus, mis on valmistatud kahest või 
enamast taimest. Selle tarvitamine kutsub esile muutunud teadvuse seisundi, mis kestab 
tavaliselt 4 kuni 8 tundi. Ayahuasca on laialdaselt kasutusel kui religioosne sakrament. 
Toime võib varieeruda kergelt stimuleerivast kuni äärmuslike visioonideni. Füüsilises 
plaanis kaasneb ayahuascaga üsna tihti oksendamine ning võib esineda ka kõhulahtisust. 
Üks hõim kutsubki ayahuascat „kamarapi", mis tuleb sõnast „kamarank" ning 
tähendab oksendama. Seda on kutsutud ka „ la purga " nime all, sest see puhastab keha 
läbi oma füüsilise toime ning puhastab ka vaimu läbi tähendusrikaste psühholoogiliste 
kogemuste või visioonide. Tavaliselt tuntakse ennast pärast rasket kogemust väga 
värske või lausa uuesti sündinuna. 

Termin ayahuasca tuleb Ketšua keelest (Beyer, 2009). Sõna huasca on tavaline 
Ketšua termin ükskõik millise vääntaime kohta. Sõna aya tähendab umbkaudu 
„eraldatav hing", aga samuti surnud inimese hinge. Siit tulevad ka kaks põhilist 
ingliskeelset tõlget selle kohta: „ vine of the soul" ja „ vine of the dead". Sõna ayahuasca 
kasutatakse mõlemas tähenduses sõltuvalt kultuurilisest kontekstist. Ketšua kõnelejad 
Canelos või Napos, aga samuti ka mestizo samaanid tõlgivad seda sõna võõrkeelde kui 
vine of the soul. Inimesed Bajo Urubambas tõlgivad seda aga tihti kui vine of the dead 
(Beyer, 2009). 

Iboga on Lääne- Aafrika keskosast pärit mitmeaastane vihmametsa põõsas, mis 

väikses koguses tarvitatuna toimib kui kesknärvisüsteemi stimulant ning suurtes 
kogustes kutsub esile visioone. Iboga või eboghe on saanud oma nime verbist boghada, 
mis Tsogo keeles tähendab „hoolitsema" (to care for). Taim on laialdaselt kasutusel 
Bwiti religiooni rituaalse sakramendina initsiatsiooniriitustel ja öistel hõimu 
kokkutulekutel. Iboga on väga võimsa ja unikaalse ayahuasca sarnase toimega taim. 
Gabonis kutsutakse seda kui „Püha Puu" või lihtsalt „Puu", sellepärst, et see on kui võti 
maagilisse universumi - öö universumi, kus on esivanemad ja vaimud, kellega on 
võimalik suhelda. 2000. aasta septembris kuulutas Omar Bongo, Gaboni president, 
isiklikult iboga „strateegiliseks rahvuslikuks pärandiks" (Ravalec et ai, 2007) ning 
andis oma administratsioonile ülesandeks teha kõikvõimalikud sammud selleks, et 
kaitsta seda taime rahvusvahelisel tasemel ning likvideerida selle illegaalne eksport. 

Käesoleva töö eesmärgiks on anda ülevaade rituaalsete taimede kasutamisest 
tänapäeval ning nende võimalikkusest leida kasutust meditsiinilistel eesmärkidel. Aga 
ka tutvustada nende põhilisi toimeaineid, uurida nende seadusandlikke piiranguid, 
võimalikke probleeme ning toksilisust. Töö peaks andma vastuse, (1) kas rituaalsetel 
taimedel on praktilisi ja kasulikke omadusi tänapäeva ühiskonnas, (2) kas tegemist võib 
olla väärkasutust ja sotsiaalset ohtu kujutavate taimedega ning (3) kuidas näevad 
samaanid rakendust iidsetele rituaalsetele taimedele. 

Töö teema üheks valiku põhjuseks on üha suurem huvi psühhedeelsete ainete 
ning nende võimaliku rakendamisviisi vastu tänapäeva ühiskonnas. Taimed, olgu nad 
inimeste poolt kasutatavad või mitte, on üks keskkonna osa. Seega arvan, et rituaalsete 
taimede uurimine on sobilik teema keskkonnakaitse aineprogrammi lõputööks. 

Töö on jaotatud alapunktideks, millest esimene osa kirjeldab rituaalseid taimi 
nende loomulikus kasvukeskkonnas. Antakse ülevaade, milliseid alkaloide nad 
sisaldavad ning kus neid kasvamas võib leida. Töö teine peatükk annab ülevaate nende 
põhilistest toimeainetest. Kolmandas peatükis käsitletakse nende taimede kasutamist 
tänapäeva maailmas. Neljandas peatükis keskendutakse taimede võimalikule 
meditsiinilisele kasutamisele. Räägitakse taimedest kui sõltuvushaiguste ja 
psühholoogiliste haiguste võimalikust ravimist. Käsitletakse potentsiaalseid probleeme 
nagu toksilisus ning seadusandlikud piirangud. Ning viiendas ehk viimases peatükis 
antakse ülevaade, mida arvavad asjast samaanid - kuidas nemad taimi kasutavad ning 
millist rakendust leiavad rituaalsetele taimedele tänapäeva ühiskonnas. 

Töö peamiste allikatena on kasutatud valdavalt ingliskeelset kirjandust 
erinevatelt autoritelt. Sealhulgas üsna hiljuti ilmunud raamatuid ning rahvusvahelisi 

bestsellereid psühhedeelsete ainete teemal. Tähtsamate raamatutena võiks mainida: 
Iboga: The Visionary Root of African Shamanism, Singing to the Plants: a Guide to 
Mestizo Shamanism in the Upper Amazon, The Encyclopedia of Psychoactive Plants: 
Enthopharmacology and its Application. Aga ka veebist leitud kvaliteetset materjali 
Erowidi, Ayahuasca Info või National Geographicu veebilehelt. 

Kuigi taimed on tänapäeval leidnud lisaks rituaalsele kasutusele ka mõningast 
meditsiinilist rakendust, on näiteks ayahuasca toimeaine endiselt narkootiliste ja 
psühhotroopsete ainete I nimekirjas (RT L, 2005). Iboga ja tema toimeainete 
regulatsioon erineb riigiti. 

Peruulased ei tõmba end pilve (get high) ayahuascast. Samuti ei tõmba ennast 
pilve aafriklased ibogast. Tegemist on pühade taimedega ning lääne inimestele, kes 
lähenevad nendele taimedele kui meelelahutuslikele narkootikumidele vaadatakse 
tõeliselt halvasti. Loomulikult tekib ibogaga narkojoobele sarnane tunne, kuna teadvus 
muutub, aga mitte keegi ei võta seda joobe pärast. 

Seega lääne inimese jaoks tekitab see arusaamatusi. Taim, mis muudab taju, 
tähendab otsekohe narkootikumi. See on ebatäpne ja viib suurte arusaamatusteni. 
Läänes inimesed tarvitavad taju muutvaid aineid selleks, et ennast lõbustada, et ennast 
hästi tunda, või et kogeda üht või teist kindlat tunnet. See ei ole võimalik iboga ja 
ayahuascaga. Nende võtmine on kõike muud, kui meelelahutuslik rännak. Tavaliselt, kui 
neid tarbida meelelahutuslikul eesmärgil, ilma samaani juhendamiseta, kaasneb sellega 
äärmiselt ebameeldiv kogemus või mõni palju tõsisem probleem. 

1. BOTAANILINE ÜLEVAADE 
1.1 Ayahuasca 

Ayahuasca on kibe lillakas -pruun keedus, mis võib koosneda väga mitmetest 
taimedest, kuid kindlasti peavad seal olema kaks koostisosa. Üks, mis sisaldab 
hallutsinogeenset toimeainet dimetüültrüptamiini (edaspidi DMT) ja teine, milles leidub 
momoamiinioksüdaasi inhibiitorit (edaspidi MAOI), mis võimaldab DMT suukaudsel 
tarvitamisel sellel ainel mõjuda. MAOI allikaks on Haan Banisteriopsis caapi. 



Tabel 1. Ayahuascas kasutatavad taimed (Schultes et ai, 2001) 



Taime nimetus 


Ladinakeelne nimi 


Omadus 


/\i curo 


L,upnorDici sp. 


soouusidu laulmisi 


Aü 

AJ 1 


Capsicutn frutescens 


f-\ »- / Yl 1 1~-1 

ergun 


/\IIldClSd 


/■V 1 ~t tl 1* 1 11 /~l i" 11 11 

Iz.iyliiTlYlil Spp. 


purgdiiiv 


Tn rr 1 1 Tf Atvinot 

ingli irompei 


Brugtncinsici spp. 


idVlD VllrdSlUSl, ndigusi, mis 


(Angel's Trumpet) 




on põhjustatud maagiliste 






niM^ltr* r\r\fVl 1 ( nVifwttortAr^K 
IILHJIIC piJVJlL yCflUflltžllLlU ) 


■i^y dllUllid 


t nuvniiYiitn (J 1 1 i/7 1 ) /•* / ? o /' o 
KsUHi UUpilLl glilllflt,flC>l j 


LUgCVLidU IvClld 


Jj clLölJva. W a 


li eit i'i / / c ii 


V clllCllUclU V 1Ö1UU11C 


l^dDdlOngd 


Thcvctia sp. 


Kdiiseu vdimuue vdsiu 


V^dldllUd 


t—in jv / vovni rivi c 
12 Mi LI C f VpilLlflc* 


pUlgdlll V 


v. cl l o Claw 


J Jurnri n tnvwpwtnvn 

U 1 il UI l If LLfl l Lt^l LLUJtt 


^rmjih innHn rnvih allprQiaiH 

CILILICHJ J \J UUUj Id VIU clllCl tiitli Li, 






vo ^ n r\ noori mrnnl aa ma 

ldviD neeruproDieenre, 






maohaavandeid ja suguhaigusi 


vallil ICdö UI 


t-i fl IV1TS? I V/'! 4" 11 11 

DlMlljtslbCl Spp. 


idVIU pdldVljvjvU, ICUlIldL Jd dlllllLl 


v^UdlUl a-Caöpi 


IVILILU Ut. 1 lil iLlrflLlUUCii IfllA 


pdlCllLldL) UldgllUUöllIllöL 


reumal f\ 

V. LI 1 1 1 Cl 1 Cl 


\firnlfl vnn 

V 1/ l/l l f JLsLs, 


vnimpnHah visinnnp 

V W 1 1 1 1 1 1 Cl Cl L' V lolUUllv 


Guatillo 

V_J UClllllC 


Inchrnwin fuchviniflpK 

llsL, f II Kill ILt J liv / U (Clllt J 


vnimpnHah visinnne 

V W 1 1 1 1 C 1 1 Cl Cl l' V lOlUUllv 


Guayusa 


7/ex guayusa 


puhastab keha 


Hiporuru 


Alchornea castanaefolia 


kõhulahtisti 


Kana 


Sabicea amazonensis 


muudab ayahuasca maitse 






magusamaks 


Kapok tree 


Ceiba pentandra 


ravib kõhulahtisust ja 






sooleprobleeme 


Lupuna 


Chorisia insignis 


ravib sooleprobleeme 


Pfaffia 


Pfaffia iresinoides 


ravib seksuaalnõrkust 


Pichana 


Ocimum micranthum 


ravib palavikku 


Piri piri 


Cyberus sp. 


soodustab vaimset arengut, 






vähendab hirmu 


Pulma 


Calathea veitchiana 


stimuleerib visioone 


Rami 


Lygodium venustum 


võimendab ayahuascat 


Remo caspi 


Pithecellobium laetum 


võimendab ayahuascat 


Sanango 


Tabernaemontana sananho 


soodustab vaimset arengut, ravib 






halba mälu, reumat ja artriiti 

Sucuba 

Tobacco 

Toe 



Himatanthus sucuuba 
Nicotiana rustica 
Ipomoea carnea 



eemaldab maagilisi nooli 
ravib mürgitust 
võimendab visioone 



Teiseks koostisosaks on tavaliselt, kas chacruna (Psyhotria vindis) või 
chaliponga (Diplopterys cabreranä) lehed. Mõlemad taimed sisaldavad üpris kõrges 
koguses DMTd. Harva on ayahuasca jook valmistatud vaid kahest põhitaimest (Tabel 
1). Üks aruanne nimetab 55 erinevat taimeliiki, mida on nähtavasti kasutatud ayahuasca 
täiendavate taimedena, ning teine omataoline nimekiri kuni 120 taime (Beyer, 2009). 
Mis iganes taimi sinna ei lisata, jooki kutsutakse ikka ayahuascaks. 

1.1.1 Ayahuasca liaan (Banisteriopsis caapi) 

Umberto Quattrocchi CRC taimenimede sõnastiku järgi on B. caapi nimi 
pühendatud John Banisterile (Banisteriopsis caapi, 2011). John Banister oli 17. sajandi 
inglise vaimulik ja loodusteadlane. Varasem nimi oli Banisteriopsise asemel Banisteria 
ning siiani nimetatakse taime mõnikrod igapäevakasutuses Banisteria caapVks. 



BANISTERIOPSIS Caapi 




Joonis 1. Banisteriopsis caapi oks (1), õis (2) ja vili (3) (http://deoxy.org/trypfaq.htm) 

Banisteriopsis caapi (Joonis 1, Lisa 2.1), tuntud ka nimedega ayahuasca, caapi 
või yage, on Lõuna-Ameerika džungliliaan, mis kuulub Malpighiaceae perekonda. 
Hiiglasliku B. caapi puine vars on šokolaadipruun, väga pikk ning hargneb pidevalt. 
Lehed võivad olla 8 kuni 18 cm pikad ning 3,5 kuni 8 cm laiad. Need on rohelised, 
ümmargused-ovaalsed ning tipust teravad ja sileda pealmise pinnaga. Õitsevad 
haruharva, seda äärmiselt niisketes tingimustes ja troopilises kliimas. Õied on 12 kuni 
14 mm suurused ning nendel on viis valget või roosat tupplehte. Kroonlehed on roosad, 
5-7 mm pikad, 4-5 mm laiad. Tolmukaid on 10, puuvili - samaara pähkel - on 5 mm 
pikk. Lehvikukujulised seemned on värskelt rohelised, mõne aja pärast muutuvad 
pruuniks. 

Banisteriopsis caapi liaan sisaldab endas rohkesti [3-karboliine (Rätch & 
Hofmann, 2005), valdavalt harmiini, harmaliini ja tetrahüdroharmiini. Lisaks veel 
harmooli, harmiinhapet, harmiinamiidi metüülestrit, atsetüülnorharmiini, harmiin N- 
oksiidi, harmaliinhapet ja ketotetra-hüdronorharmiini. Alkaloidide sisaldus taime 
erinevates osades varieerub. Tüves on neid 0,11 - 0,83%, okstes 0,28 - 0,37%, lehtedes 
0,28 - 0,7% ning juurtes 0,64 - 1,95% (Rätch & Hofmann, 2005). 

1.1.2 Chacruna (Psychotria viridis) 

Psychotria viridis, tuntud chacruna nime all, kasvab pea kõikjal Amazonase 
džunglis ning troopilistel aladel mõlemal pool ekvaatorit. Seda võib leida Peruus, 
Ecuadoris, Boliivias, Kolumbias ja Ida-Brasiilias. Chacruna on kohvipõõsa sugulane. 
Perekond Psychotria hõlmab rohkem kui 700 liiki (Tryptamind, 2011). P. viridis kuulub 
Rubioideae sugukonda, mis on tuntud oma kõrge alkaloidide sisalduse poolest. P. viridis 
on igihaljas põõsas või väike puu, millel on läikivad rohelised lehed, puine vars ning 
rohekas- valged õied ja punased viljad, mis sisaldavad üldjuhul nelja ovaalset seemet 
(Joonis 2, Lisa 2.2). Kasvatades saavutab ta umbes 2-3 meetrise kõrguse, oma 
naturaalsetes tingimustes võib taim olla isegi üle nelja meetri. Parimad kasvutingimused 
on ereda valguse ja rohke niiskusega keskkonnas. Taim suudab kasvada ka vähem 
niisketes tingimustes, aga kasv on sel juhul väga aeglane. Lihtsaim viis paljundamiseks 
on läbi pookeoksade, sest seemnete idanemine on väga vaevaline. Pookeoksadeks sobib 
kõige paremini üksik väike oks või isegi üksik leht. 

Kuivatatud Psychotria viridise lehtedest on leitud 0,1% kuni 0,66% alkaloide, 
millest kuni 99% on trüptamiini alkaloid N,N-dimetüültrüptamiin (DMT) (Tryptamind, 
2011). Taimest võib leida ka beeta-karboliinide, N-monometüültrüptamiini (MMT) ja 2- 

metüül-tetrahüdro-beeta-karboliini (MTHC) jälgi. Psyhotria vindise lehed moodustavad 
tihti ayahuasca joogi teise koostisosa. 



Joonis 2. Psychotria viridise lehed ja õied 
(http://www.catbull.conValamut/I^xikon/Pflanzen/Psychotria%20viridis.htm) 

1.1.3 Chaliponga (Diplopterys cabrerana) 

Diplopterys cabrerana näol on tegemist ühe hallutsinogeene sisaldava liigiga 
suurest Malpighiaceae perekonnast. Taim on rohkem tuntud „chaliponga" nime all. 
Vahel kasutatakse pärismaalaste poolt ka teisi nimetusi nagu Chagroponga ja Oco-yage, 
mõningates üksikutes kohtades Ecuadoris öeldakse selle kohta Chacruna. Chaliponga 
on Lõuna-Ameerika vihmametsades kasvav vääntaim (Lisa 2.3). Omab silmatorkavat 
sarnasust Banisteriopsis caapi liaaniga. Enne ümberklassifitseerimist oli taime 
ladinakeelne nimetus Banisteriopsis rusbyana etnobotaaniku Henry Rusby järgi. 
Professor Rusbyl õnnestus esimest korda ajaloos jäädvustada filmile ayahuasca 
tseremoonia (Wisdom Plants, 2011). Tänapäeval esineb chalipongat peamiselt 
kultiveeritud kujul. Vabas looduses võib teda leida kasvamas sellistes riikides nagu 
Ecuador, Peruu, Brasiilia ja Kolumbia. 

Chaliponga hallutsinogeenne toime tuleneb valdavalt DMTst. Caliponga lehed 
sisaldavad 0,17 - 1,74% N,N-DMTd (Wisdom Plants, 2011). Lisaks DMTle, 
sisaldavad need ka 5-MeO-DMTd, bufoteniini ja N-metüültetrahüdro-beeta-karboliini. 
Vartes leiduvad alkaloidid on samad v.a. bufoteniin. 

1.2 Iboga 

Ibogat on leitud Kamerunist kuni Kongoni, aga just Gabonis on ta kõige 
paremini tuntud. Kasvab kuumas ja niiskes kliimas, eriti laialt levinud tiheda metsaaluse 
taimestiku hulgas. Kohalikud eristavad Gabonis peamiselt kahte sorti ibogat nende 
viljade kuju järgi. Etnograafiline kirjandus eristab samuti mõnikord kahte liiki: 
Tabernanthe iboga var iboga ja Tabernanthe iboga var manii. 




Joonis 3. Tabernanthe iboga (Shultes, 1970) 

See igihaljas hargnevate okstega põõsas (Joonis 3, Lisa 2.4) kasvab tavaliselt 1,5 
kuni 2 meetri kõrguseks. Süstjad lehed kasvavad 10 kuni 15 cm pikkuseks. Põõsas 
kasvatab tugevaid, hästi hargnevaid juuri, millel on pruunikas koor ja kollane sisemus. 
Pisikestel kollakas-valgetel õitel on kroon 5 kuni 10 mm pikkune ja tihti ilmuvad õied 
kobaratena. Rippuvad oranžikas-kollased viljad on munakujulised ja teravatipulised (18 
kuni 24 mm pikad). Viljad on magusamaitselised ning neil puudub psühhotroopne toime 
(Ravalec et ai, 2007). Taim eritab terava lõhnaga valget piimjat mahla. Troopilistes 

tingimustes õitseb põõsas märtsist kuni juulini ja mõnikord isegi hiljem. Viljad 
valmivad kuiva perioodi alguses. Mõlemad, nii õied kui viljad võivad ilmuda 
samaaegselt. 

Psühhoaktiivsed alkaloidid paiknevad iboga juurtes. Nende kontsentratsioon on 
kõrgeim juurte koores ulatudes kuni 6%-ni (Rätch & Hofmann, 2005). Peamised neist 
on ibogaiin, tabernantiin, ibogamiin, gaboniin, ibokuiin ja ibogaliin. Iboga toime 
sõltuvalt kogusest võib olla väga erinev. Väike kogus mõjub kesknärvisüsteemile 
stimuleerivalt, suurem kogus tekitab visioone. 

2. PEAMISED TOIMEAINED JA NENDE ESINEMINE LOODUSES 
2.1 Dimetüültrüptamiin 

N,N-dimetüültrüptamiin (DMT) on naturaalselt esinev psühhedeelne trüptofaani 
perekonda kuuluv aine. DMT on loomuomane aine paljudes taimedes (Tabel 2) ja 
mõningates loomades, sh toodab seda ka inimese organism (Ott, 1994). Loomulik 
funktsioon sellele laialt levinud ainele ei ole veel täpselt teada. Struktuurilt sarnaneb 
DMT neurotransmitter serotoniiniga (5-HT), aga ka melatoniini ja teiste psühhedeelsete 
trüptamiinidega (Lisa 1), nagu 5-MeO-DMT, bufoteniin (5-OH-DMT) ja psilotsiin. 



Tabel 2. Taimed, mis sisaldavad DMTd (Rätch & Hofmann, 2005) 

Desmodium pulchellum 


juure koor 


DMT 




Desmodium adscendens 




DMT 




Lespedeza capitata 




DMT 




Mimosa scabrella 


koor 


DMT 




Mimosa tenuiflora 


juure koor 


DMT 


Malpighiaceae 


Diplopterys cabrerana 


lehed 


DMT, 5-MeO-DMT 


Myristicaceae 


Virola sebifera 


koor 


DMT 




Virola theiodora 


õied 


DMT 




Virola spp. 


koor, vaik 

Rubiaceae 


Psychotria carthaginensis 


lehed 


DMT 




Psychotria poeppigiana 


lehed 


DMT 




Psychotria viridis 


lehed 


DMT 


Rutaceae 


Dictyoloma incanescens 


koor 


5-MeO-DMT 




Limonia acidissima 

Melicope leptococca 


lehed, oksad 

Pilocarpus organensis 




5-MeO-DMT 




Vepris ampody 


lehed, oksad 


DMT 




Zanthoxsylum arborescens 




DMT (jäljed) 

DMT sünteesiti esmakordselt 1931. aastal Kanada keemiku Richard Manske 
poolt (Bigwood & Ott, 1977). DMT kui naturaalse ühendi avastamisel on oluline roll 
Brasiilia keemikul ja mikrobioloogil Oswaldo Goncalves de Limal (1908-1989), kes 
aastal 1946 isoleeris Mimosa tenuiflora juure koorest alkaloidi, mille ta nimetas 
nigeriiniks (Strassman, 2001). Kuna aga nigeriini valem sisaldab hapniku aatomit, on 
tegu osalise, nn. ebapuhta või saastunud DMT molekuliga. Alles 1959. aastal, kui 
Goncalves de Lima varustas Ameerika keemikuid Mimosa tenuiflora juurega, 
identifitseeriti üheselt DMT olemasolu (Ott, 1998) selles taimematerjalis. Märksa 
konkreetsem on DMT isoleerimine ja identifitseerimine 1955. aastal Anadenanthera 
peregrina seemnetest ja kaunadest Ameerika keemikute töörühma poolt, mida juhtis 
Evan Horning. Alates 1955. aastast on DMTd leitud väga mitmetest organismidest: 
vähemalt 50 taimeliigist, mis kuuluvad kümnesse eri perekonda (Ott, 1994), ning 
vähemalt neljast loomaliigist, kellest kolm on imetajad ja üks korall (Cimino & Stefano, 
1978). 

Aastal 1957 tuvastasid Ameerika keemik Francis Hochstein ja Anita Paradies 
DMT seni tundmatust troopilisest taimest, mida nad kutsusid Prestonia amazonicum 
(Hochstein & Paradies, 1957). Taime õige botaanilise tuvastuse puudumine viis 
Ameerika etnobotaaniku Richard Evans Schultes'i ja ka teisi teadlasi tõsiste kahtlusteni 
selle päritolu kohta. 1965. aastal isoleeris Prantsuse farmakoloog Jacques Poisson DMT 
ainsa alkaloidina Aguaruna indiaanlastelt saadud taime lehtedest (Dimethyltryptamine, 
2011). Identifitseerimisel selgus, et tegemist oli liaani Diplopterus cabreranaga. 1970. 
aastal leidsid ameerika uurijad farmakoloog Ara der Marderosiani juhtimisel DMTd 
laialt levinud troopilisest taimest Psychotria vindisest. Lisaks tuvastasid nad DMTd ka 
ayahuasca keedusest (Ott, 1996). DMT esineb tihti koos 5-MeO-DMT ja bufoteniiniga 
(50H-DMT). 

DMT psühhotroopset toimet uuris esmakordselt Ungari keemik ja psühholoog 
Dr Stephen Szara (Strassman, 2001), kes viis läbi uuringuid vabatahtlikega 1950. 
aastate keskel. DMT juurde jõudis ta tänu asjaolule, et Šveitsi firma Sandoz 
Laboratories lükkas tagasi tema LSD tellimuse viitega, et selline võimas psühhotroopne 
aine võib kommunistide käes ohtlik olla (Dimethyltryptamine, 2011). 

DMT on võimeline esile kutsuma väga tugevaid enteogeenseid kogemusi, mis 
sisaldavad võimsaid visuaale, eufooriat ja hallutsinatsioone. DMT üksi ei ole oraalselt 
aktiivne. Seetõttu kombineeritakse seda MAO inhibiitoriga. Ilma selleta DMT laguneb 
kiiresti ainevahetuse käigus ning hallutsinogeenne toime ei jõua tekkida, välja arvatud 

juhul, kui doos ületab MAO lagundamisvõime mahu. Lisaks suukaudsele tarvitamisele 
on DMTd võimalik manustada ka inhaleerides ja intravenoosselt. Mõlemal puhul 
kaasneb sellega lühiajaline (tavaliselt vähem kui pool tundi) võimas hallutsinogeenne 
toime. 

Suitsetamisel on efektiivne DMT doos 15-60 mg. Tavaliselt saavutatakse see 
mõne hingetõmbega. Toime kestab väga lühikest aega, enamasti 5 kuni 15 minutit 
olenevalt doosist. Aine mõju avaldub väga kiiresti (tavaliselt vähem kui 45 sekundiga) 
ning tipphetk saavutatakse minutiga. DMT nina kaudu manustamine eeldab suuremaid 
doose kui suitsetamine. Ka on sessiooni kestus märgatavalt pikem ning mõned kasutajad 
täheldavad vähendatud eufooriat, samas võimendatud maavälist kogemust 
(Dimethyltryptamine, 2011). 1960. aastatel nimetati DMTd kui ärimehe rännakut (the 
businessman s trip) tänu selle lühiajalisele toimele aine süstimise ja inhaleerimise puhul. 

Süstimisel loob DMT kogemuse, mis on nii kestvuse kui võimsuse osas sarnane 
aine inhaleerimisega. Aastatel 1990 kuni 1995 New Mexico Ülikoolis psühhiaater Rick 
Strassmani (2001) poolt läbi viidud uurimuses leiti, et mõned vabatahtlikud, kellele 
süstiti suurtes kogustes DMTd, kogesid olukordi, kus nad kohtusid tulnukaid 
meenutavate olenditega. 2009. aastal antud intervjuus veebilehele Examiner.com 
kirjeldas Dr Strassman katsealuste kogemusi järgnevalt: „Subjektiivselt võttes olid 
kõige huvitavamad tulemused need, kus suured DMT doosid võimaldasid katsealuse 
teadvusel siseneda mittekehalisse, iseseisvalt eksisteerivasse reaalsusse. Sealsed 
valgusolendid sageli juba ootasid katsealuste ilmumist, et nendega suhelda. Esines ka 
tüüpilisi surmalähedasi ja müstilisi kogemusi, kuid pigem harva". 

Suukaudsel manustamisel on DMT toime tunduvalt pikemaajalisem, tavaliselt 
üle 3 tunni (Strassman, 2001), tekitades tarvitajale sügava metafüüsilise kogemuse, mis 
sarnaneb psilotsübiini seente kogemusega, aga on intensiivsem. Kaasneda võivad 
muutunud ajataju, nägemis- ja kuulmishallutsinatsioonid ja kogemused, mida reaalse 
maailma mõistete abil ei ole võimalik kirjeldada. MAOId, mis võimaldab suukaudsel 
DMT manustamisel ainel toimida, tuleb kasutada väga kindlalt doseerituna, sest MAOI1 
võib olla surmav toime mõningate ravimitega nagu antidepressantidena kasutatavad 
selektiivsed serotoniini tagasihaarde inhibiitorid, aga ka osade käsimüügiravimitega 
(Callaway & Grob, 1998). 

Sarnaselt teiste psühhedeelsete droogidega on DMT1 väga vähe füüsilisi 
kõrvalnähte. Inhaleerides on selle auru kirjeldatud kui „väga kare". Dr Strassmani poolt 
läbi viidud uuring (Strassman & Qualls, 1994) näitas, et tüüpiliselt tõstis DMT 

vererõhku, südamelöögi sagedust, muutis pupillide diameetrit ja rektaalset temperatuuri. 
Lisaks suurenes beeta-endropiini, kortikotropiini, kortisooli ja prolaktiini 
kontsentratsiooni veres. Kasvuhormooni tase tõusis veres võrdselt erinevate DMT 
doosidega, ning melatoniini tase ei muutunud. 

Psühholoogiliselt võib väga intensiivne DMT kogemus kaasa tuua talumatut 
hirmu ja tekitada raskusi kogemuste integreerimisel, kui kasutaja ei ole selleks 
mentaalselt valmis. DMT puhul ei ole täheldatud sõltuvusttekitavaid omadusi 
(Dimethyltryptamine, 2011). Hirmust on võimalik üle olla, kui on end vaimselt ette 
valmistatud ning teatakse, kuidas DMT tarvitaja keha ja vaimu mõjutab. 

Kehasisese DMT loomulik funktsioon pakub endiselt uurimisainet. Mõned 
spekulatiivsed hüpoteesid väidavad, et endogeenset DMTd toodetakse inimese ajus ning 
sel on oma roll mõningate muutunud teadvuse seisundite tekkimisel. DMTd leidub pea- 
ja seljaaju vedelikes ning teistes inimeste ja imetajate kudedes (Dimethyltryptamine, 
2011). See võib mängida olulist osa unenägude visuaalse efekti loomises, aga samuti 
surmalähedastes kogemustes, religioossetes visioonides ja teistes müstilistes seisundites. 
Uued hüpoteesid (Wallach, 2009) pakuvad, et endogeenne DMT võib olla seotud ka 
ärkvelolekul esineva teadvusseisundi loomisega. Dr Strassmamfi DMT uuringud (2001) 
New Mexico Ülikoolis viisid hüpoteesini, et suur kogus DMTd vabastatakse 
käbinäärmest vahetult enne surma või surmalähedastes kogemustes ning just DMT on 
surmalähedase kogemuse (near death experience) fenomeni põhjustajaks. Paljud tema 
katsealused andsid teada surmalähedasel kogemusel ilmnenud helilistest ja visuaalsetest 
hallutsinatsioonidest. 

2.2 Momoamiinioksüdaasi inhibiitorid 

Olulisemad ayahuascas MAOIna toimivad alkaloidid on harmaliin ja harmiin. 
Mõlemal on lisaks ka antibakteriaalne toime (Rätch & Hofmann, 2005). Leidub neid 
Banisteriopsis caapis ja Peganum harmalas. Harmiini üksinda võib leida ka paljudest 
teistest taimedest (Lisa 3). 

2.2.1 Harmaliin 

Harmaliin on fluorestseeriv psühhoaktiivne indooli alkaloid harmala alkaloidide 
ja beeta-karboliinide grupist. Tegemist on hüdrogeenitud harmiini vormiga. Mitmed 
erinevad taimed sisaldavad harmaliini, sealhulgas Banisteriopsis caapi ja Peganum 
harmala (harilik härmal), aga ka kannatuslill (Passiflora incarnata) ja tubakas. 

Harmaliin on kesnärvisüsteemi stimulant ja pöörduv MAO-A inhibiitor (RIMA) 
(Massaro, 2002:237). Pöörduv MAO-A inhibiitor tähendab seda, et see konkureerib 
türamiiniga sidudes MAO-A. Seega toite, mis sisaldavad väikeses koguses türamiini, 
võib enne ayahuasca seanssi ohutult tarbida (Massaro, 2002), aga veini ja juustu peaks 
igal juhul vältima. Pöörduv tähendab seda, et selle asemel, et MAO-A lõplikult kinni 
siduda nädalateks, kuni keha asendab uuesti MAO-A ensüümide molekulid, halvab 
harmaliin nende mõju ainult ajutiselt, seega türamiini metaboliseeritakse samal ajal 
harmaliiniga võisteldes (Youdim & Weinstock, 2004). MAO inhibiitoreid (harmaliini 
alkaloide) ei tohiks koos tarbida järgnevate toitudega: juust (eriti aegunud juust), õlu, 
marineeritud räimed, teod, kanamaks, pärmitooted, viigimarjad, rosinad, marineeritud 
kurk, hapukapsas, šokolaad, sojakaste, koor ja jogurt (Most, 1985). 

Harmaliinil on nii kaitsvad kui ka toksilised toimed neuronitele (Lotsof, 1997). 
Harmaliini katsed rottidega ühekordse süstitava annuse puhul 40 mg/kg, mis on 
võrdeline 3 grammiga inimeste puhul, või 3 x 25 mg/kg, mis jaotati ära 3 päeva peale, 
avaldasid väga selgeid neurotoksilisi toimeid. DMT aktiveerimiseks suukaudsel 
manustamisel on harmala alkaloide vaja 1,5 mg/kg (Erowid, 2009). Psühhoaktiivne 
toime inimese jaoks on 25 kuni 750 milligrammi. Väike doos (25-50 mg) toimib kui 
kesknärvisüsteemi stimulant. See tõstab vaimset aktiivsust ja loob meeldiva unistava 
oleku mõneks tunniks. Suuremad doosid (200 - 750 mg) avaldavad hallutsinogeenset 
toimet. Kogemus algab tavaliselt ühe tunni möödudes ja kestab tihti kuus või rohkem 
tundi (Most, 1985). Harmaliini füüsilist või psühholoogilist sõltuvust ei ole täheldatud 
(Harmaline, 2011). 

2.2.2 Harmiin 

Harmiin on samuti pöörduv monoamiin oksüdaas A (MAO-A) inhibiitor. 
Harmiini leidub paljudes taimedes, kõige enam aga sarnaselt harmaliinile Banisteriopsis 
caapis ja Peganum harmalas. Lisaks taimedele leidub seda ka erinevates organismides. 
Ameerika farmakoloog ja keemik Alexander Shulgin on nimetanud 30 erinevat liiki, 
mis teadaolevalt sisaldavad harmiini, sealhulgas seitse liblikaliiki Nymphalidae 
perekonnast. Tuntud taimedest sisaldavad harmiini tubakas ja kaks erinevat 
kannatuslille (Shulgin & Shulgin, 1997). 

Malpighiaceae perekonna taimedest sisaldab peale B. caapi harmiini vähemalt 
kolm liiki: kaks Banisteriopsist ning Callaeum antifebrile. Zygophyllaceae perekonnas, 
kuhu kuulub harilik härmal, leidub vähemalt kaks erinevat harmiini sisaldavat taime: 

Peganum nigellastrum ja Zygophyllum fabago (Harmine, 2011). 

Katsed oraalsete või veenisiseste harmiini doosidega (30 - 300 mg) on 
põhjustanud erutusseisundit, bradükardiat või tahhükardiat, ähmastunud nägemist, 
hüpotensiooni ja hallutsinatsioone. 

2.3 Ibogaiin 

Keemiliselt on ibogaiin üsna sarnane [3-karboliinidele ning eriti harmaliinile ja 
harmiinile. Ta kuulub tsükliliste trüptamiinide derivaatide gruppi. 

Ibogaiin eraldati esmakordset Tabernantne iboga juure koorest Prantsusmaal 
1901. aastal. Ibogaiini leidub ka Pandaca retusa (Lam.) Mgf. [sün. Tabernaemontana 
retusa (Lam.) Picon] (cf. Tabernaemontana spp.) taimes ja Madagaskaril kasvavates 
koerakoollaste (Apocynum) liikides (Rätch & Hofmann, 2005). Paljud liigid 
Apocynaceae perekonnast sealhulgas Tabernaemonatana, Voacanga spp., Stemmadenia, 
Ervatamia ja Gabunea sisaldavad ka teisi ibogaiini tüüpi indoolalkaloide (ibogamiin, 
tabernantiin, voakangiin, ibogaliin). 

Enamik ibogaiini uuringutest on läbi viidud aastatel 1940 kuni 1950 
Prantsusmaal. Esialgsed farmakoloogilised uuringud olid ajendatud ibogaiini tugevast 
stimuleerivast toimest. Alles hiljem hakati uurima selle aine hallutsinogeenseid toimeid 
(Rätsch & Hofmann, 2005). 

Tänapäeval, mil ibogaiin on taas rambivalguses neurofarmakoloogilistes 
uuringutes, on selgunud, et tema alkaloidid aitavad vähendada ja ravida 
sõltuvushaiguste sümptomeid (Rätsch & Hofmann, 2005). Näiteks on leitud, et ibogaiin 
suudab alla suruda motoorset aktiivsust, mis tekib opiaatidest võõrutamisel. On 
väidetud, et ibogaiin manustatud ühekordse suure annusena suudab dramaatiliselt 
vähendada võõrutusnähtusid, samal ajal põhjustades patsiendile rännaku, mis annab 
talle sügava pilguheidu enda sisemusse ja sõltuvuse tekkimise põhjustele. Enamik 
patsiente, kes on läbinud selle teraapia, suudavad olla kuid ilma sõltuvusaineteta. 
Täielikuks võõrutamiseks võivad olla vajalikud mõned lisasessioonid (Rätsch & 
Hofmann, 2005). 

Ibogaiini toime neurofarmakoloogiline mehhanism ei ole veel täpselt selge. Ta 
mõjutab mitmeid erinevaid retseptoreid ning on järeldatud, et just selline toime ulatus 
tagab ibogaiini efektiivsuse sõltuvusravis. Eksperimendid primaatidega on näidanud, et 
ibogaiin vähendab opiaadi sõltuvust ja osaliselt blokeerib võõrutusnähud. Ravi käigus 
on ilmnenud, et tugevad võõrutusnähud kaovad juba esimese 45 minuti järel pärast 

ibogaiini manustamist (Rutajit, 2009). 

3. RITUAALNE KASUTAMINE 

3.1 Ajalooline ülevaade 

Ayahuasca on olnud kasutusel samaanide ja ravitsejate hulgas Amazonase 
piirkonna ravimisrituaalides ning šamanistlikes kogemustes juba enne Kolumbuse aega 
(Wisdom Plants, 2011). Arvatavasti hakati esmakordselt keedust (Lisa 2.5) kasutama 
Amazonase jõe läänepiirkonnas, kus praegu paikneb Ecuador. Vanim ese, mida 
seostatakse ayahuasca tseremooniaga, on Ecuadorist leitud graveeritud kaunistustega 
kivist tass. Rituaalne ese pärineb ajavahemikust 500 BC kuni 50 AD. Selline leid 
näitab, et ayahuascat tarvitati juba vähemalt 2500 aastat tagasi ning selle iidne kasutus 
oli ilmselt kõige rohkem levinud alam Amazonase piirkonnas (Ayahuasca Guide, 2011). 
Kuidas see jook täpselt avastati on tänapäevani müsteerium. Kindlasti oli see enam kui 
lihtsalt juhuslik avastus primitiivse indiaanlase poolt. Ehkki seda jooki on kutsutud 
põlisrahvaste hulgas 40 erineva nimega, on selle koostisosad, valmistamine ning 
tarvitamisrituaal igal pool enam- vähem sarnane. 

Esineme dokumenteeritud kontakt lääne inimestel ayahuascaga oli aastal 1851, 
mil sellest andis teada inglise etnobotaanik Richard Spruce (Ayahuasca Guide, 2011). 
Kui võtta arvesse arheoloogilisi tõendusmaterjale kohalike taimede kasutamisest, siis 
paistab, et selle tarvitamine ulatub tagasi vähemalt 2 milleeniumit. 

Viimastel aastakümnetel on ayahuasca populaarsust kogunud ka läänes. Palju on 
juurde tekkinud neo-šamaane ja ayahuasca kirikuid, populaarsust on kogunud 
ayahuasca turism Lõuna- Ameerikas. Ning mitte ainult psühhoteraapia akadeemilised 
uurijad ei ole näidanud üles oma huvi selle võimsa vahendi suhtes. Ka teadlikult ja 
hoolikalt taju muutvaid aineid praktiseerivad inimesed kasutavad (Ayahuasca Info, 
2011) ayahuascat, et vastu astuda iseenda teadvuse küllusele, universumi lõpmatusele ja 
oma sügavaimatele hirmudele, et kogeda vaimustust nendest hirmudest jagu saamisest. 

3.2 Ayahuasca rituaalne kasutamine 

Samaanile on ayahuasca lahutamatu osa vihmametsast. Selle joogi mõju aitab tal 
näha vaime, kes eksisteerivad taimedes ja loomades. Ta suhtleb nendega ning ammutab 
infot nende sisemistelt olenditelt. Niiviisi saab ta teada iga erineva looma ja taime 
tähenduse ning mõistab, miks igal liigil on oma oluline osa eluringis. Samaan kasutab 
ayahuasca visioone, et reisida ringi „tegelikus reaalsuses", mida tihti nimetatakse kui 
„sinine tsoon", kus nad on võimelised avastama mineviku, oleviku ja tuleviku saladusi, 
ravima haigeid hõimu liikmeid või võitlema pahatahtliku nõia või musta samaaniga. 

Tänapäeval kasutavad samaanid „tõelise reaalsuse jooki", et ravida ning avastada 
erinevate haiguste päritolu, reisida tavaliselt nähtamatusse maailma metsas, suhelda 
looma- ja taimekuningriikidega, ning et saata hõimurituaalidel osalejaid müütide 
maailma. Tervendamise rituaalides ei joo mitte ainult ravija seda pühaks peetud jooki 
vaid samuti osalejad, et ayahuasca vaim saaks juhendada abiotsijat tema 
tervenemisrituaalis. Samaanid omistavad ayahuasca toime taimevaimudele, kes 
avaldavad ennast meisterõpetajatena inimesele, kui ta on ayahuasca mõju all. Taime 
vaim teeb inimeste jaoks võimalikuks avastada haiguse päritolu, leida selle jaoks 
vasturohi ning koht, kus seda metsast leida võib. 

Enne ayahuasca tseremooniat soovitatakse olla seksuaalselt karske (6 päeva 
kuni 6 kuud) ning vältida soola, tšiili, piparde ja rasva tarvitamist. Mõnikord 
kasutatakse organismi puhastamiseks ka lahtisteid ja klistiiri (Wisdom Plants, 2011). 

Ayahuasca rituaale saadab tihti järjepidev tubaka suitsetamine. Öeldakse, et 
tubakas ajab eemale halvad vaimud, kes on ebameeldivad ja põhjustavad hirmutavaid 
visioone. Mõnikord leotatakse brugmansia lehti rummis ning juuakse seda kui toonikut 
kõrvale või lisatakse brugmansia lehed ayahuasca joogile. Mestizo samaanid põletavad 
kamprit viirukina ayahuasca tseremooniate (Lisa 2.6) ajal - ilmselt selleks, et 
suurendada psühhoaktiivset toimet. Kui šamaan tahab õppida tundma teadmata taime ja 
tema raviomadusi, võib ta lisada selle taime ayahuasca segusse enne selle joomist. 

Kuna endine vihmamets on üha enam urbaniseeritud, siis seda rohkem 
mitteindiaanlasi puutub kokku selle maagilise joogiga, mis on viinud linna- šamanismi 
väljakujunemiseni ja paljude inimeste füüsilise ja spirituaalse tervenemiseni. 

3.2.1 Santo Daime 

Santo Daime on kõige vanem ja tuntum kaasaegne ayahuasca joomise 
traditsioon (Rituals and Ceremonies), mis asutati 1930ndate alguses Raimundu Irineu 
Serra poolt. See on katoliikliku ideoloogia integreerimine iidse ayahuasca traditsiooniga 
ühendades nii omavahel kristlikud tõekspidamised kohalike enteogeensete taimedega. 
Küllaltki veider kombinatsioon, kui meenutada neli sajandit tagasi toimunud 
inkvisitsiooni, millega kaasnes peaaegu täielik ayahuasca samaanide hävitamine. 

Ayahuascat kutsutakse Daime Tcs, ning see on nende sakrament trabalhos 'tel 
(istungitel). Kui välja arvata joogi keetmine, siis toimuvad kõik nende rituaalid kinnises, 
täielikult valgustatud suures saalis (Lisa 2.7) padrihno juhtimisel. Santo Daime on 
tänapäeval laialt levinud (Rituals and Ceremonies), sel on palju keskuseid Brasiilias 

ning mõned ka Euroopas. 

Santo Daime'l on palju erinevat tüüpi istungeid, mille osavõtjate arv võib 
varieeruda neljast kuni kaheksasajani. Viis põhilist istungit on järgmised: 

1) Concentragäo (konsentratsioon või meditatsioon), mis toimub kaks korda kuus. Kõik 
osalejad võtavad keedust istungi algul ning veidi hiljem tarvitatakse seda teistkordselt. 
Concentragäo kestab umbes kaks tundi, mille vältel osalejad istuvad vaikuses. Enne ja 
pärast vaikuseperioodi on palvetamine ja laulmine. Tavaliselt algab istung kell 8 õhtul 
ning kestab kuni 6 tundi. 

2) Pidulikud istungid kindlatel kuupäevadel, sisaldades jõulusid, uusaasta päeva ning 
mõnikord pulmasid ja tähtpäevasid. Osalejad tantsivad ja loevad poollauldes, samal ajal 
seistes ning reastades ennast ettenähtud koosseisu, kus üks grupp inimesi mängib kitarri 
ning mõnikord teisi instrumente, nagu elektriline orel, flööt või klarnet. Paljud osalejad 
koristavad maraca 't, mis on tehtud tinast või alumiinimist ning mille sees on kõristiks 
seemned. Pidulikud istungid kestavad tavaliselt kuni 11 tundi ning neid korraldatakse 
öösiti. Daime\ manustatakse selle instungi jooksul kuni 5 korda. Pärast teist 
serveeringut on vaheaeg, mil osalejad lähevad välja ning lõdvestuvad. 

3) Vahel toimuvad ka intiimsed instungid väiksema osavõtjate arvuga, mida kutsutakse 
trabalhos de estrela, mis viitab tähekujulisele lauale, mis asub istungisaali keskel. Need 
instungid keskenduvad kellegi haigusele. Räägitakse pooleldi lauldes, et haige 
terveneks. 

4) Istung surnute mälestuseks on missa. 

5) Ainuke väljas toimuv istung - feitio - on joogi valmistamine, milles osalevad 
kaheksa kuni 14 meest. Rituaali käigus serveeritakse suurtes kogustes Daime't, 
lauldakse hümne ning kogutakse ja uhmerdatakse ayahuasca liaani. Enne feitio't on 
naised chacruna juba kogunud ning puhastanud. Padrinho valmistab keeduse ja otsustab 
selle täpse valmistamismeetodi ning koostisosad, ülejäänud kogukonna liikmed on talle 
lihtsalt abiks. 

Santo Daime on tuntud oma hümnide või hinos'te poolest (Rituals and 
Ceremonies), mille kohta öeldakse, et need on saadud otse astraaltasandilt Daime mõju 
all olles Padrinho või mõne teise tähtsa liikme kaudu. Need on ainsad selle kiriku 
kirjalikud õpetused ning moodustavad nende istungite tuuma. Funktsionaalselt võib 
neid hümne võrrelda ayahuasca samaanide icaro 'dega - lauludega, mida lauldakse 
samaanide poolt abistamaks tarvitaja vaimset rännakut. 

3.2.2 Uniäo do Vegetal 

Uniäo do Vegetal (UDV) on spirituaalne inimeste ühendus ayahuasca rituaalseks 
tarvitamiseks. See asutati 21. veebruaril 1961. aastal Brasiilias (Porto Velho Rondonias) 
Jose Gabriel da Costa poolt (Rituals and Ceremonies). Töötades džunglis 
kummikorj aniise laagrites kohtus ta seal kohalike Boliivia indiaanlastega, kes 
tutvustasid talle ayahuascat. Da Costa poolt algatatud rituaali korratakse iga kuu 
esimesel ja kolmandal laupäeval kogu Brasiilias, kus osaleb kokku ligikaudu 10 000 
inimest. UDV rituaalidel serveeritakse ayahuascat tavaliselt väiksemates kogustes kui 
Santo Daime kirikutes (Rituals and Ceremonies). 

Nagu Santo Daime, kogub ka UDV populaarsust inimeste seas kõigist 
eluvaldkondadest. UDV keskusi (nuclei) (Lisa 2.8) on kõikides Brasiilia suuremates 
linnades ning ka meretagustes maades. Uniäo tähendab liitu, ning algselt viitab 
ühinemisele pealtnäha lahus olevate põhimõtetega. Lihtne näide on joogis kasutatavate 
erinevate taimede liit. UDVs kutsutakse Banisteriopsis caapVi marirVks ning see 
tähendab jõudu. Psychotria viridist kutsutakse chacronaks ja see tähendab valgust. 
Teine näide on mehelike ja naiselike jõudude liit. UDV liikmed viitavad erinevatele 
liitudele aga eriti viidatakse liidule universumiga ning selle liidu täiuslikkust läbi 
ayahuasca (vegetal) joomise, mis tähendab ühenduse saavutamist. 

Istungeid viib läbi meister (Mestre), kes jagab laiali tee ning juhendab nii 
kollektiivset kui individuaalset kogemust. Seda kõike saadab tavaliselt laulmine 
(chamadas). Lauldakse spetsiaalseid laule ayahuasca päritolust, toime tähendusest 
(mida nimetatakse burracheirä) ning ayahuasqueiro (inimene, kes joob tihti 
ayahuascat) elu mõttest. Inimesed kuulavad muusikat ning neil on võimalus küsida 
küsimusi Mestre käest. 

Nagu paljud teised religioonid on UDV planeerinud oma koosviibimised ja 
festivalid kvartali põhiselt. Neid viiakse läbi suletud, valgustatud suurtes saalides, kus 
osalejad istuvad tugitoolides. Kõige tähtsamad kogunemised on sessões de escala 
(redeli istungid), mis toimuvad iga kuu esimesel ja kolmandal laupäeval, alates kell 
20:00 kuni 00:15 (Rituals and Ceremonies). Iga kuu toimuvad ametlikud istungid 
järgmise programmi järgi: 

1) 20.00 juuakse üheskoos ayahuascat. 

2) Keskendutakse tee toimele (umbes kella üheksani). 

3) Tseremoonia juht hakkab laulma esimesi chamadas'eid, et juhtida inimesi 
ühenduse saavutamiseni. 

4) Kogetakse tee mõju, võimalus rääkida grupiga ning küsida küsimusi, kuulatakse 
kaasaegseid laule ja lauldakse chamadas^id (kuni kella üheteistkümneni). 

5) Meister laulab mõned lõpetamise või hüvastijätu chamadas^d (umbes keskööl). 
Lisaks ametlikele istungitele toimuvad istungid ka kristlikel pühadel (jõulud ja 

lihavõtted), mõningate kristlike pühakute mälestuspäevadel (St. John ja St. Peter), UDV 
asutaja sünnipäeval, UDV asutamise aastapäeval, emadepäeval, isadepäeval ja 
aastavahetuse ajal (Rituals and Ceremonies). Kogenud ayahuascqueirod viivad läbi 
õpetlikke istungeid (sessões instrutivas), kus osalejad avastavad UDV esoteerilisi 
aspekte laiemalt. Viimast tüüpi istung on preparo, kus ayahuasca (vegetal) on 
valmistatud ja joodud nagu Santo Daime/ez'rfo'1. 

3.3 Iboga rituaalne kasutamine 

Gaboni rahva juhid püüdsid mitmel korral alla suruda Bwittide kultust, 
kasutades selleks fabritseeritud argumente, et Bwiti on kannibalide ja rituaalsete 
mõrvarite rühmitus (Rätsch & Hofmann, 2005). Sellest hoolimata on Bwiti Põhja- 
Gabonis jäänud elujõuliseks tänapäevani ja on püsivalt kogumas oma populaarsust. 

1890ndatel aastatel sulandasid Fangid esivanemate rituaali (bieri) kristlike 
põhimõtete ning tavadega, et luua sünkretistlik Bwiti kultus. Selle protsessi käigus 
samastati iboga taime vahetevahel selle kultuse jumala Bwiti endaga. Igal juhul 
käsitletakse ibogat tõelise teadmiste puuna, mis tuli otse Eedeni aiast selleks, et 
inimesed saaksid seda kasutada tunnetamaks paremini jumalat ja maailma ning saaksid 
aimu paradiislikest saladustest, mis aitavad veeta nende elu maa peal meeldivamalt. 
Bwiti kultusel on mõningaid sarnasusi Põhja-Ameerika peyote ning Brasiilia Santo 
Daime kultusega. Mõlemal juhul manustavad nende liikmed sünkretistlikul rituaalil 
psühhoaktiivset ainet kui sakramenti. Bwiti kultus on ennekõike initsiatsiooni riitus. 

Bwiti lugu on ligi 150 aastat vana ja sai alguse kristluse mõjust traditsioonilistele 
iboga kultustele. See oli laialt levinud erinevates hõimudes Gabonis ja naaberriikides. 
Bwiti varieerub erinevates sektides sõltuvalt sellest, mil määral on kristluse sümbolid ja 
rituaalid sekti sisse imbunud. Erinevad kultuse kogukonnad, mis koosnevad enamasti 50 
inimesest, kasutavad tavaliselt templit (abein), kus viiakse läbi initsiatsioone, 
spetsiaalseid rituaale (lihavõttepühad, jõulud jne) ning iganädalasi öiseid kogunemisi. 
Kõikides sektides on iboga kasutusel kui „tõeline sakrament" vastandudes 
ebaefektiivsele kristlikule sakramendile. 

Ngoze või teiste sõnadega bwittide kokkutulekuid (Lisa 2.9) viiakse läbi kolmel 

järjestikusel ööl (alates neljapäeva õhtust kuni laupäeva õhtuni), ning sel ajal sööb 
usklik mõõduka koguse purustatud iboga juurt tantsides ja lauldes kuni koidikuni. 
Rituaalsed õhtud toimuvad loojangust kuni päiksetõusuni, sest ööd peetakse viljakuse 
ajaks, aga ka kuu ja maa ajaks, ning see peab olema nii silmapaistmatu kui võimalik. 
Ngozed on juba pikalt ette planeeritud. Samuti leiavad need tihti aset pärast 
initsiatsiooni riitusi. Ngozesid peetakse tavaliselt sellepärast, et teha läbi enneaegselt 
lahkunud sugulase initsiatsioon, pakkuda palveid surnutele, et leida üles haiguse põhjus 
ning seda ravida, või et saada kala, maniokke ja lapsi (Barabe, 1981). Rituaalsed õhtud 
on avalikud ning kõiki võib kutsuda sellest osa võtma, ent initsiatsiooni mitteläbinud 
lahkuvad enne tähtsate riituste algust. Ükski osaleja ei saa jääda kuni hommikuni 
mitmel järjestikusel ööl, ilma et ta võtaks ibogat. 

Järgijad valmistavad ennast palvuseks ette närides väikseid iboga juure tükke. 
Samuti jagatakse alkoholi ja veini väikestes kogustes. Enne iga tseremooniat viiakse 
läbi tulega puhastamine grupi liidri poolt. Ta käib ringi tõrvikuga, milles põletatakse 
okoume vaiku, käies läbi kõik kohad selles templis. Initsiatsioonil osalejate otsaesised 
kaunistatakse naiste poolt punase vertikaalse ja valge horisontaalse joonega, mis 
sümboliseerivad naiselikke ja mehelikke energiaid. Naised kannavad valget mantlit ning 
mehed, kes on kõrgemal positsioonil, kannavad valget mantlit koos punase vööga. Sel 
hetkel, kui rahvas on kogunenud, annab Kombo edasi uudised ja juhised õhtuks. 
Tseremoonia, mille algust tähistab sarve puhumine, jaotub öö jooksul kolme faasi: 

1) Efun - mille kohta öeldakse algus ja sünd, Jumala tekkimine. Sellega 
tähistatakse tseremoonia algust. Taustaks mängitakse musikaalset vibu ning 
obakat (puust latt trummide mängimiseks), mis tähistab jumaliku muna 
purunemist. Keskööl, sarve kõlades, initsiatsioonil osalejad põlvitavad ja 
kõnelevad Nzamega oma palvetes, peale mida lõpeb alguse ja sünni 
tseremoonia. 

2) Mvege - surm, on teine faas, mis viitab inimese elutsüklile. Sel hetkel, kui tants 
ja laul saavutavad oma suurima intensiivsuse, kuuldakse kitaarat (kreekapärane 
kitarrieelne muusikainstrument), ning Bwiti võtab materiaalse kuju metsast 
ilmuva ristina. See on paar meetrit kõrge ning valmistatud õlgedest ja puidust. 
Rist süüdatakse põlema ja see kumab igasse ilmakaarde. Bwiti võib ilmuda ka 
banaanilehtedest tehtuna ovaalse kujuna, millel on kaks tõrvikut silmadeks ning 
üks tähistamaks suud. 

3) Meyaya on kolmas faas, mis tähendab teispoolsust. Hauda laskumise rituaalid 

viiakse läbi enne põlvitamist. Usklikud, tõrvik ühes käes, lahkuvad siis templist 
ning lähevad küla peatänavatele, marssides kolm sammu edasi ning kaks tagasi. 
Öömarss ajal, mil kuu on seniidis, on üpris muljetavaldav ja majesteetlik. Sarve 
kõla määrab ära iga sammu tempo ja rivi taganemise. Pärast pikka jalutuskäiku 
minnakse tagasi Mbandja juurde. Tantsimine jätkub segamatult kuni varajaste 
hommikutundideni. Öö rituaal on viinud neid läbi päevavalguse 
päevavalgusesse, nüüd, siin ja edaspidi, öö on kustunud. Pärast seda minnakse 
magama. 

Tobe si on initsiatsiooni riitus, mida peetakse iga kord kui keegi tahab astuda 
religioosse kogukonna liikmeks. Sel juhul peab algaja sööma ära suure koguse ibogat, 
isegi kuni sajakordse doosi võrreldes sellega, mida süüakse ära ngoze käigus. Selline 
kogus viib järk-järgult sööja sügavasse ja kauakestvasse kooma seisundisse, mille 
käigus tema hing teeb reisi „teise ilma" samal ajal, kui tema keha lamab maas teiste 
rituaaliosaliste jälgida. Sellise retke teeb sööja läbi ainult kahel korral - initsiatsiooni 
ajal ja oma surmapäeval (DeKorne, 2003). Ka tänapäeval juhtub, et mõni ei ärka kunagi 
sellest teadvuseta seisundist ning sureb. Esimene valge inimene, kes tegi läbi Bwiti 
initsiatsiooni ja elas üle iboga juure mõju (Rätch & Hofmann, 2005) oli itaallasest 
etnobotaanik Giorgio Samorini. 

4. VÕIMALIK MEDITSIINILINE KASUTAMINE 

Ayahuasca jooki käsitletakse kui ravimit. Sellel on võimas toime ravida mitmeid 
füüsilisi haigusi, aga samuti võime ravida hinge. See on õpetaja-taim, kes juhendab selle 
manustajat läbi ravi, mida ta vajab. 

On leitud, et ayahuasca võib olla võimas ravim selliste haiguste vastu nagu 
sõltuvusprobleemid või depressioon. Empiirilised traditsionaalsed ravimid pakuvad 
keerukat teadmistepagasit, mis piltlikult annab vastuse kasutaja probleemidele (Wisdom 
Plants, 2011). Seega võivad Amazonase samaanid anda abi rasketele sõltuvushaigetele, 
kes teadvustavad oma probleemi ja tahavad sellest vabaneda. Ayahuasca abil leiab 
ravitseja üles probleemi tekkimise põhjuse ning näeb, millist vajadust sõltuvusaine 
inimese elus rahuldab, misjärel on võimalik juba lahendus välja töötada. 

4.1 Sõltuvushaiguste ravi 

Amazonase traditsioonilise ravi kontekstis on ayahuasca meisterravim kõikide 
haiguste vastu. Mitte et ta oleks imeravim, aga ta toimib kui juhendaja ja õpetaja andes 
ravitsejale teada, milliseid taimi või millist ravi patsient vajab. Sellised ravimeetodid 
lähenevad haigusele hoopis teisest küljest võrreldes harjumuspärase lääne meditsiiniga. 

Ayahuasca tarvitamisega sageli kaasnev füüsilise ja psüühilise puhastumise 
kombinatsioon lubab arvata, et selle ravimi olulisim funktsioon lääne ühiskonnas võib 
olla alkoholismi ja sõltuvushaiguste ravi (Metzner, 2006). Brasiilia hoasca projekt koos 
kauaaegsete UDV liikmetega on teada andnud alkoholi ja narkootikumide tarbimise 
olulisest vähenemisest UDV liikmete seas (Metzner, 2006). Sarnast trendi 
alkoholisõltlaste vähenemise suunas on täheldatud ka Native American Church (NAC) 
liikmete puhul, kes kasutavad sakramendina peyotet. Siin võib muidugi oma osa olla ka 
traditsiooniliste eluviiside juurde naasmisel, mida NAC rituaalidest osavõtmine 
kindlasti toetab. 

Vaadates tagasi läänes läbi viidud psühhotroopsete ainete uuringutele, siis kõige 
tähtsam laialtlevinud terapeutiline rakendus, mis LSDle omistati, oli 
alkoholiprobleemide ravi. Millalgi 1960. aastate lõpus oli Põhja- Ameerikas viis või 
kuus haiglat, mis tegelesid alkoholiprobleemide ravimisega LSDd kasutades (Metzner, 
2006). Selle efektiivsusmäär oli keskmine ning edukalt võrreldav teiste kasutatud 
ravimeetoditega. 

Kuna osad psüühikat mõjutavad taimed või toimeained avardavad teadvust, 
tõstavad teadlikkust ja annavad parema ülevaate iseendast, toimivad nad kui naturaalsed 

„vastumürgid" teadvust kokku suruvale, fikseerivale, sõltuvust tekitavale ainele. 
Ayahuasca, iboga ja peyote tarvitamisega sageli kaasnev puhastav ja emeetiline toime 
lubab oletada nende suuremat efektiivsust sõltuvushaigete ravis võrreldes LSDga. 
Sõltlased peavad ennast puhastama, ning mitte ainult alkoholi või muude ainete 
mürgistest ühenditest, vaid ka mentaalsetest ja emotsionaalsetest reaktsioonimustritest 
ning harjumustest, mis neid haigestumiseni on viinud. Juhtum 15-aastase staažiga 
heroiinisõltlasest naise omaalgatuslikust ravist ayahuascaga näitas, et kaks nädalat 
väldanud keeduse igapäevane tarvitamine viis tervenemiseni läbi emotsionaalse ning 
füüsilise puhastumise (Metzner, 2006). Peruus on kokaiinisõltlaste raviks Dr Mabiti 
poolt algatatud Takiwasi programm, mis toimib edukalt läbi nõustamise, ayahuasca 
sessioonide ja füüsilise töö looduskeskkonnas. Pärast intensiivset ravi ayahuascaga 
tuleks patsienti nõustada mõnes sõltuvusprobleemidega tegelevas ühingus või 
tugigrupis, nagu teeb seda UDV või NAC. 

Ibogaiini efektiivne doos narkosõltuvusest vabanemiseks jääb 15-18 mg/kg 
vahele. See teeb umbes 1,2 - 1,4 g keskmise kehaehitusega mehe kohta (Ravalec et ai, 
2007). 

4.2 Psühholoogiliste traumade ravi 

Viimase kümnendi vältel on psüühikat mõjutavate ainete uuringud kujunenud 
Ameerika akadeemikute hulgas jõudsalt edenevaks teadusharuks (Kas psühhedeelsed 
ained..., 2011). California Los Angelese Ülikooli (UCLA), New Yorgi Ülikooli juures 
tegutseva Johns Hopkinsi arstiteaduste kooli ja muude asutuste psühholoogid on 
avaldanud töid, mis näitavad, et psühhedeelsed ained soodustavad õnnelikkust 
normaalsetel inimestel ning leevendavad surmahaigete patsientide masendust ja ärevust. 
Taju muutvad kemikaalid, mis keelatud uimastitena on pikka aega kandnud 
ühiskondliku halvakspanu märki, on jõudnud tõsise teaduse huviorbiiti. 

Johns Hopkinsi Bayview meditsiinikeskuse psühholoog William Richards on 
öelnud, et psühhedeelsed ained muudeti avalikus ajakirjanduses sensatsiooniliseks 
1960. aastate lõpul ja 1970. algupoolel. Enne seda peeti taoliste ainete teadvusmõjude 
teaduslikku uurimist igati legitiimseks. Muu hulgas avaldasid mainekad teadusajakirjad 
töid psühhedeelikumide mõjust rasketele haigustele nagu skisofreenia ja alkoholism 
(Kas psühhedeelsed ained..., 2011). Kui USA valitsus ained aga 1968. aastal 
ebaseaduslikeks kuulutas, lõppesid ka kõik sellesuunalised teadusuuringud. Alles 1990. 

aastatel hakkasid piirangud vastavate uuringute suhtes nõrgenema. Pärast praktiliselt 30 
aastat kestnud seisakut on see valdkond taas esile kerkimas. 

Värske uurimus (Grob et ai., 2011), mis viidi läbi UCLA arstiteaduskonna 
psühhiaatria- ja pediaatriaprofessori Charles Grobi juhtimisel näitas, et surmava 
vähktõve viimases, neljandas faasis patsientide ärevus kahanes märkimisväärselt pärast 
väikese koguse psühhedeelse aine täpset manustamist hoolikalt kontrollitud 
eksperimendi käigus. Grob koos töörühmaga küsitles katsealuseid esmalt pärast kolme 
ja seejärel pärast kuue kuu möödumist eksperimendist; kõigil juhtudel hindasid 
katsealused kogemuse mõju üha positiivsemaks. Paljud katsealustest rääkisid, et see 
aitas neil leppida enda peatse suremise tõsiasjaga. See andis neile jõudu toimuvaga otse 
silmitsi seista. Nad kinnitasid, et see kogemus aitas neil elada olemasolevas hetkes ja 
kogeda iga neile jäänud päeva vahetult, ilma et nad oleksid tundnud end kammitsetuna 
oma väljapääsmatust olukorrast. 

Psühhedeelsete ainete erinevus seisneb selles, et tavakorras välja kirjutatavad 
antidepressandid kalduvad psühholoogilisi probleeme leevendama või alla suruma neid 
tegelikult ravimata (Grob et ah, 2011). Surmavas faasis patsientide reaktsioon 
ärevushäirete ja depressiooni sümptomite pärssimiseks mõeldud arstimitele ei ole olnud 
märkimisväärselt positiivne. Ayahuasca ja iboga toimemehhanism on täiesti teistsugune. 
Nendel ainetel on potentsiaali mahitada nn psühhospirituaalset epifaaniat (vaimlis- 
hingelist ilmutust). 

Samuti on oluline mõista, et jätkuva psühhoteraapia kontekstis ei pruugi olla 
vajadust ayahuasca või iboga manustamiseks rohkem kui ühel korral, samas kui 
tavapäraseid ravimeid tuleb reeglina manustada igapäevaselt mitme nädala, kuu või 
isegi aasta jooksul. 

Väga raskelt haigete patsientide puhul aitavad psühhedeelikumid inimesel oma 
haigusega leppida (Grob et ai., 2011). Psühhedeelikumid võivad pinnale tuua sügavale 
maetud psühholoogilised traumad sellisel moel, mis aitavad manustajal aktsepteerida 
saatust, millele vastu astumiseks nad enne jõudu ei leidnud. Paljud katsealused on 
öelnud, et elasid läbi sügavalt tervendava muutuse isiklike suhete vallas. Järgnevalt 
näide ühest naispatsiendist (Grob et ai., 2011): 

„Ta nuttis seansi vältel väga palju. Ma arvasin, et ta pisarad on seotud peatselt 
ees ootava lahkumisega elust, ent asi polnud nii. Ta oli elanud läbi mõningaid 
varasemaid kogemusi enda isaga, kellega tal oli olnud väga pingeline suhe. Ta nuttis, 
kuna polnud kunagi suutnud isale tolle elu ajal öelda, et armastab teda, ning ka isa 

polnud seda saanud öelda tütrele. Ta rääkis meile, et muutunud teadvusseisundis ta tegi 
seda, ning et see aitas palju kaasa vabanemisele suurest psühholoogilisest taagast, mida 
ta seetõttu endaga kaasas kandnud oli". 

Ibogaiini doos stimulandina kurnatuse, jõuetuse, jmt puhul on kaks kuni neli 8 
mg tabletti päevas. Kõrvalnähtudena võib esineda iiveldust, oksendamist ja ataksiat. 
Ibogaiini psühhoteraapiline doos on 3 - 6 mg ibogaiinhüdrokloriidi iga kehamassi kg 
kohta. Psühhoaktiivsetel eesmärkidel on soovitatavad doosid 200 mg ümber (Rätch & 
Hofmann, 2005). 

4.3 Võimalikud probleemid 

Ibogaiin jõuline turuletulek võib mitmetes eluvaldkondades mõnevõrra segadust 
tekitada. Kommertssektori jaoks võib see olla ohtlik konkurent ravimitööstuste poolt 
välja arendatud narkovastases ravis, mida reklaamivad reguleerivad institutsioonid tänu 
survele, mida avaldab farmaatsiasektori lobitöö. Metadooni reklaamijad olid esimesed, 
kes hakkasid ibogaiini uuringutele aktiivselt vastu töötama (Ravalec et ai., 2007). 
Teadlased, kes on üles ehitanud oma karjääri metadooni uuringutele, tegid kõik selleks, 
et võidelda ibogaiini vastu. 

Isegi inimeste seas, kus ibogaiin justkui võinuks toetust leida, nagu näiteks 
teistsuguse narkopoliitika pooldajad marihuaana legaliseerijate näol, või AIDSiga 
tegelevad teistsuguste ennetusmeetmete pooldajad, sai ibogaiin pigem tõrjuva hoiaku 
osaliseks (Ravalec et ai, 2007). Paljud aktivistid kartsid, et nö ibogaiini reklaamimine 
võib nende endi põhilisele eesmärgile konkureerivaks takistuseks osutuda. Näiteks 
AIDS Coalition to Unleash Power (ACT UP) organisatioonis ning ennetusmeetmete 
pioneeride hulgas avaldasid paljud umbusaldust sellele „imerohule", mille 
reklaamimine oleks kõikuma löönud nende enda eesmärgid ja ülesanded, mis on seotud 
nõelavahetusprogrammi või metadooni jagamisega. 

Seni on sõltuvusravi baseerunud asendusdroogidel või blokeerivatel 
mehhanismidel (Ravalec et ai, 2007) selle asemel, et leida vahend, mis sõltuvuse 
peataks. Asendusdroogiga ravi eesmärgiks on asendada antisotsiaalne ja hedonistlik 
käitumine sotsiaalselt vastuvõetava käitumisega säilitades samal ajal sõltuvuse, mida ei 
teenindata enam diileri abil, vaid viiakse üle meditsiini käsutusse. Sõltlane saab 
niimoodi endale uue sõltuvuse ning kannatab terve elu oma esialgse vea pärast 
(metadooni ja buprenorfiini puhul), sest sõltuvus asendatavasse droogi on isegi suurem 
kui algupärasesse droogi (Ravalec et ai, 2007). Sellisest moraalsest loogikast lähtudes 

ei ole ibogaiin kui sõltuvust peatav aine tõepoolest atraktiivne. Blokeerivad ained aga 
lihtsalt tõkestavad ainete poolt tekitatava mõnutunde jõudmise ajju. Blokeerides aga 
dopamiini mõnuefekti, blokeeritakse inimese heaolutunne üleüldiselt. 

Ka võib ibogaiini promomine tunduda mõnevõrra piinlik, sest propageerida 
ainet, mis on klassifitseeritud hallutsinogeenina, tähendaks moraalselt vastuvõetamatu 
ja tabu alla kuuluva aine reklaamimist. Mitte kunagi ei ole peetud avalikku debatti 
ibogaiini üle (Ravalec et ai, 2007). 

Tänu teadlastele on psühhedeelsete ainete uurimine taas aktuaalseks muutunud, 
aga vastavateemalistele uuringutele on keeruline leida rahastust. USA toidu- ja 
ravimiameti (FDA) poolt illegaalseks arvatud ainete uuringutesse suhtuvad tõrjuvalt nii 
föderaalsed agentuurid kui ravimitööstus (Kas psühhedeelsed ained..., 2011). 
Psühhedeelikume ei saa patenteerida, ka pole need mõeldud regulaarseks 
manustamiseks, seega - perspektiivitu. 

4.3.1 Toksilisus 

Seniste loomadega läbiviidud laborikatsete seas pole ühtegi juhtumit, mis 
näitaks ayahuasca tugevat toksilisust või väärkasutuse potentsiaali. Erinevad 
loomkatsed DMT ja harmala alkaloididega näitavad, et nende ainete surmav kogus 
inimese jaoks ületab tavalise tseremoniaalse koguse 20-kordselt (Gable, 2007). 
Ebasoodsad toimed võivad ilmneda regulaarse ayahuasca kasutamisega siis, kui 
tarvitatakse ka serotoniinergilisi aineid. DMT võib esile kutsuda ebameeldivaid 
psühholoogilisi reaktsioone või lühiajalisi psühhootilisi episoode, mis mööduvad 
spontaanselt mõne tunni jooksul. Ei ole leitud ühtegi asitõendit, et ayahuascal oleks 
märkimisväärset või püsivat väärkasutuse potentsiaali. Samas on dokumenteeritud 
pikaajaline psühholoogiline kasu, kui ayahuascat tarvitatakse hästi välja kujunenud 
sotsiaalses kontekstis (Gable, 2007). 

DMT ja harmala alkaloidide droogikeedus, mida kasutatakse religioossetel 
tseremooniatel, on umbes samas ohutusklassis nagu kodeiin, meskaliin või metadoon. 
Suukaudselt manustatava DMT sõltuvuspotentsiaal ning püsiva psühholoogilise häire 
tekkimise oht on minimaalne (Gable, 2007). 

Dr Mark Molliveri uuringud (Ravalec et ah, 2007) on näidanud, et ibogaiin 
annuses 100 mg/kg kohta toob kaasa 10 - 15% ulatuses tserebellumi rakkude hävimise, 
ning see määr väheneb logaritmiliselt, nii et koguse juures 25 mg/kg on kadu 1%. 
Standartne doos sõltuvusvastaseks raviks on tavaliselt 17 mg/kg. Pealegi toimub 

manustatamine suu kaudu, mitte ei süstita ainet otse ajju, nagu seda testiti rottide peal. 
Dr Deborah Mash on testinud ibogaiini sõltuvuseks vajalikku doosi ahvide peal; 
uuringus toksilisust ei täheldatud. Nii Molliveri kui Mashi töörühmad on jõudnud 
järeldusele, et terapeutiliseks kasutuseks olevad ibogaiini doosid ei ole neuro toksilised 
(Ravalec et ai., 2007). Dr Molliveri uuringud 1990. keskel ei ole suutnud tõestada 
ibogaiini neurotoksilisust primaatide seas isegi suurte dooside puhul. Ainuke oht, mis 
ibogaiiniga kaasneb, on hingamispuudulikkus, mida saab hõlpsasti elimineerida lihtsa 
massaažiga. Molliver on isegi öelnud: „Ma olen veendunud, et sellest saab ohutu ravim 
inimeste jaoks" (Ravalec et ah, 2007). 

Ibogaiiniga töötanud teadlased on kinnitanud, et isegi, kui teatud katsed 
loomadega on olnud murettekitavad (kasutades väga suuri ja korduvaid annuseid), siis 
ibogaiini kogused terapeutilises kasutuses ei ole inimestele toksilised ning selle 
metaboliit, noribogaiin, on seda veelgi vähem (Ravalec et ai, 2007). Samuti on 
väidetud (De Loenen, 2004), et ibogaiini puhul ei ole tegu sõltuvust tekitava ravimiga. 

4.3.2 Seadusandlikud piirangud 

Tabernanthe iboga regulatsioonid on riigiti erinevad. Ameerika Ühendriikides, 
Prantsusmaal ja Austraalias kuuluvad iboga ja ibogaiin narkootiliste ja psühhotroopsete 
ainete I kategooria nimekirja, seega on nende käitlemine reguleeritud (Erowid, 2010). 
Puhast tinktuuri on võimalik omandada Sveitšist, kuid üldiselt leidub taimematerjali 
harva väljaspool Lääne- Aafrikat. Ehkki Ameerika Ühendriikides on ibogaiin kui I klassi 
narkootikum keelatud alates aastast 1970 (Rätch & Hofmann, 2005), on ibogaiin 
hüdrokloriidi turustatud Endabuse nimelise ravimi all, ning spetsiaalse loa olemasolul 
on seda võimalik kasutada. Näiteks Saksamaal ei ole ibogaiin arvatud narkootiliste 
ainete hulka ning on nö legaalne, sama staatus on ibogal ka Eestis (RTL 2005). 

DMT kuulub 1971. aasta ÜRO psühhotroopsete ainete konventsiooni (RT II 
1996, 19, 84) alusel keelatud ainete I nimekirja. Samas, 2001. aastal Rahvusvahelise 
Narkootikumide Kontrollkeskme sekretärilt Hollandi Rahvatervise Ministeeriumile 
(Ministry of Public Health) saadetud faks, mis puudutab ayahuasca rituaalset kasutust 
Hollandis väidab, et DMTd sisaldavad taimed ja neist valmistatud saadused, sealhulgas 
ayahuasca, ei ole rahvusvahelise kontrolli all ja järelikult ei ole keelatud 1971. aasta 
konventsiooniga (INCB, 2001). ÜRO psühhotroopsete ainete konventsiooni artikkel 32 
p.4 sätestab aga: „Riik, kelle territooriumil kasvavad metsikult I nimekirja kantud 

psühhotroopseid aineid sisaldavad taimed, mida traditsiooniliselt kasutatakse väikeste, 
täpselt määratletud elanikkonnagruppide poolt maagilistes ja religioossetes 
kombetalitustes, võib allakirjutamisel, ratifitseerimisel või ühinemisel esitada 
reservatsioone nende taimede osas käesoleva konventsiooni artikli 7 sätete suhtes, välja 
arvatud rahvusvahelist kaubandust puudutavad sätted". 

5. VESTLUSED SAMAANIDEGA 
5.2 Ayahuasca šamaan Ruyman 

Minu vestlus šamaan Ruymaniga toimus 2. detsembri vihmasel õhtupoolikul 
Tallinnas 2011. aastal. Olin pikka aega oodanud temaga kohtumist, et lisada veidi 
praktilist osa enda töösse. Uurimustöö tegemise ajal õnnestus mul teada saada kolmest 
samaanist, kes aeg-ajalt Eestit külastavad. Tavaliselt on nende graafik tihe, ning raske 
on saada aega nendega kohtumiseks. Eriti veel, kui tegemist on võõra inimesega. Kuigi 
meie vestlus šamaan Ruymaniga oli lühike, sest meie aeg oli limiteeritud, loodan siiski, 
et see väike vestlus lisab väärtust minu lõputööle ning aitab paremini mõista šamaani 
mõttemaailma. Eriti väärtuslikuks pean meie vestlusest selgunud šamaani seisukohta, et 
ravimine ayahuascaga on võimalik. Kuigi Ruymani eesmärk ei ole mitte ravida 
konkreetset haigust, vaid pigem massipsühhoosi, mis valdab lääne inimesi. Muuta meie 
mõttemaailma loodussõbralikumaks ning mõista vihmametsade säilitamise ja oma 
planeedi säilitamise vajadust. Kui lääne inimesed proovivad oma planeeti säästa 
erinevate seadustega, siis šamaanid teevad seda muutes inimeste suhtumist end 
ümbritsevasse keskkonda. Vestlus toimus inglise keeles. 

Kuidas sinust sai šamaan? 

Ruyman: Minu onu oli indiaanlane, ning 11 aastat tagasi [Ruyman oli sel ajal 19 
aastane], kui ma olin eemal vihmametsadest ning reisisin Euroopas, võtsin ma osa oma 
esimesest ayahuasca tseremooniast. Ma saavutasin oma esimese tseremooniaga 
seisundi, mida nimetatakse Arutami liiduks (The Arutams Union), ning saades 
inspiratsiooni sellest valgustatusest, hakkasin ma õppima šamanismi ja pühendasin oma 
elu sellele. Reisisin vihmametsas 9 aastat tagasi oma naise isaga ning läbisin väga palju 
erinevaid puhastusrituaale - pikad paastuperioodid, väga pikad jalutuskäigud 
vihmametsades, erinevad rituaalid koskedega ning rituaalid, kus peab väga lühikese aja 
jooksul jooma väga suure koguse ayahuascat (mitmeid liitreid ayahuascat mõne 
tunniga). Pärast seda jätkasin õpinguid. Õppisin valmistama endale instrumente, nendel 
mängima, ning õppisin laule. Kulus neli kuni viis aastat enne, kui minust sai šamaan. 
Selleks peab paastuma väga pikka aega (mitmeid aastaid). Alles pärast seda tunnistasid 
kõik teised mind kui meistrit, ning alustasin oma tööd šamaanina. Hiljem hakkas mind 
treenima mu vanaisa, kes oli üks vanemaid selle traditsiooni õpetajatest. Ma olin justkui 
laps tema käes. Harjutuste ja harjutamisega õppisin ma unustama viimast osa oma 
egost, sain teadlikumaks jne. Vanaisaga tegin ma samuti treeniguid koskedega, õppisin 

ravimise protsesse, jõu ülekandeid jmt. Olles õppinud vanaisa käe all paar aastat, sai 
minust tõeline meister. 

Miks inimesed tulevad sinu juurde siin läänes? 

Ruyman: On neid, kes tulevad otsima lahendusi oma probleemidele, aga 
enamjaolt on siin inimesed, kes on huvitatud spirituaalsusest. Nad otsivad oma elu 
mõtet ning tahavad elada oma elu harmoonias suure vaimuga. Ma ei õpeta paljusid 
inimesi. Kui ma teen oma tööd, siis ma võtan seda väga tõsiselt. Mõnikord, kui ma 
vihmametsas tseremooniaid läbi viin, osaleb seal ainult kaks kuni kolm inimest. Kuna 
Euroopas on väga raske leida häid õpetajaid sellel teemal, siis grupid on siin suuremad 
ja tseremooniad toimuvad harvemini. Tavaliseks grupi suuruseks on siin kuni 30 
inimest. Rohkem ühe õhtuga läbi töötada lihtsalt ei jõua. 

Mis sa arvad Ayahuascast kui ravimist? Näiteks selliste haiguste ravimiseks nagu 
vähk, depressioon, narkosõltuvus jne. 

Ruyman: Jah, see on võimalik. Ma olen näinud imesid juhtumas. Siiski, kõike ei 
saa ayahuascaga ravida ning mõnikord tuleb lihtsalt leppida oma saatusega. Sellisel 
juhul suudan ma inimesel aidata leppida oma olukorraga ning muuta tema jaoks 
üleminekuprotsess lihtsamaks. Minu eesmärk ei ole ravida inimesi nende haigustest. 
Tavaliselt on haiguste põhjuseks see, et oleme oma elu valesti elanud või teeme valesid 
otsuseid. Ravimine toimub iseenesest, kui inimene mõistab oma tegelikku eesmärki, 
miks ta on siia tulnud, ning suudab elada harmoonias suure vaimuga. 
Kas sa tead midagi ibogast ning sellest, et seda saab kasutada sõltuvusravis? 

Ruyman: Tean sellest taimest väga vähe. Mina tulen Lõuna-Ameerikast. Olen 
tutvunud Põlisameeriklaste Kiriku (Native American Church) peyote ja san pedro 
kultuuriga. Need taimed on pärit minu kodukohast. Iboga tuleb Aafrikast. Ayahuasca on 
see, mida mina õpetan ning olen selles valdkonnas kõige pädevam. 
Meie vestlust kokku võttes, millised on sinu lootused või mida sa soovid saavutada 
oma tööga? 

Ruyman: See on väga hea küsimus. Oluline on saavutada ühendus suure 
vaimuga. Kõige tähtsam asi on hoida seda liitu. Kui ma ei teeks seda, mida ma teen, siis 
varsti ei ole enam vihmametsasid. Need hävitatakse. Ma ei saa võtta relvi võitlemiseks. 
See oleks kindel kaotus. Kõik, mida ma teha saan, on õpetada inimestele seda, mida ma 
tean. Õpetada oma lähedasi ja pereliikmeid ning Arutami Liidu seisundis me hakkame 
muutuma nii oma südames kui peas. Sel viisil suudame päästa oma keskkonna. 

Nii et sinu eesmärk on säästa planeet hävingust? 

Ruyman: Säästa planeet ning säästa inimkond omaenda hävingust. Kuna 
hävitatakse iseend ja kõike, mis sellel planeedil on. Ego ning eemaldumine oma vaimust 
on selle haiguse juur. 
Kas sooviksid midagi lisada? 

Ruyman: Sa oled pingutanud palju, et minuga kohtuda. Vabanda, et mul ei olnud 
kevadel, kui sa Lääne-Eestisse sõitsid, meie vestluseks aega. Sul on väga huvitav 
lõputöö teema. Ma loodan, et meie vestlusest on sulle kasu. 

5.3 Iboga šamaan Mallendi 

Vestlus iboga samaani Mallendiga pärineb raamatust „Iboga: The Visionary Root 
of African Shamanism". Intervjuu leidis aset 2003. aasta novembris Pariisis. Vestluse 
läbiviijaks on Agnes Paicheler, kes on raamatu üks kaasautoritest. See tekst annab edasi 
Mallendi täpsed sõnad, mis koguti pika intervjuu käigus, kuhu on lisatud vaid mõni 
üksik täpsustav viide. 

Räägi mulle oma esimesest kohtumisest ibogaga ning kuidas sinust sai nganga ja 
kuidas sa õppisid inimeste eest hoolitsema? 

Mallendi: Juba 7 aastaselt, pooleldi juhuslikult, läbisin ma oma esimese iboga 
initsiatsiooni vanaisa juhendamisel (mõlemad mu vanaisad olid ngangad). Tegelikult oli 
see minu ema initsiatsioon, aga ma läksin kaasa ning ütlesin, et ma tahan ka osaleda. 
Kui nad ütlesid ei, läksin ma voodisse ja teesklesin haiget. Pärast seda asetati mind 
õlgedest mati peale koos emaga ja anti mulle ibogat. Ma tahtsin seda. Ma tundsin 
tugevat vajadust selle järele, aga ma ei teadnud veel, mida ma sellega peale hakkan. Ma 
olin veel väga noor ning mul polnud õrna aimugi selle taime potentsiaalist. 

Kui ma olin 12 aastane läbisin ma uuesti initsiatsiooni, aga seekord koos oma 
bwiti - isa Ehumuga. Sel hetkel avastasin ma selle taime tõelise potentsiaali. Taim 
näitas mulle paljusid asju läbi nägemuste ning see oli tõeliselt vaimustav. Naljakas on 
see, et kuigi ma olen aafriklane, oli mul palju [võõrapäraseid] nägemusi. Need olid väga 
selged ning täis lääne inimesi. Ma nägin reisimist ja lennukeid, aga sel hetkel ei 
taibanud ma, kuidas see omavahel seotud on, mida see kõik tähendama peaks. Aja 
möödudes, asjad, mida ma olin näinud oma nägemustes, hakkasid tõeks saama. Mul oli 
rohkem nägemusi oma tuleviku kui mineviku kohta. Sel ajal elasin ma koos oma ema 
Tchibangaga. Juhtus üks sündmus, mis justkui sundis mind läbima oma teist 

initsiatsiooni, ja tõstis oluliselt minu huvi alternatiivmeditsiini vastu. Minu õe laps 
haigestus tõppe, mis on tegelikult väga lihtsasti ravitav meie ühiskonnas. Kahjuks 
märgati seda liiga hilja ning laps suri. See oli mulle suur šokk. Kui on olemas inimesed, 
kes oskavad taimedega ravida, on kahju kaotada lähedasi, kui seda saab nii lihtsasti 
vältida. 

Seega järgmisel korra ma tõesti valisin bwiti, sest ma tahtsin taimi tundma 
õppida. Ravijatele ei vaadatud sel ajal väga hästi - inimesed arvasid, et see on nõidus. 
Mina nõidust ei kartnud. Ma tahtsin taimi tundma õppida, et saaksin ravida. Selleks 
pidin läbi tegema initsiatsioonid. Bwiti äratas minus tugeva huvi, ja ma tahtsin seda 
sügavuti tundma õppida. See oli tundlik teema minu ema jaoks, kuna ma käisin alles 
koolis, aga eelistasin bwitit koolile. Seega sõlmisime me emaga kokkuleppe: kui ma 
õpin koolis hästi terve aasta, siis võin tegeleda bwitiga oma koolivaheajal. Seega ma 
ragistasin oma ajusid, et olla koolivaheajal vaba ning minna metsadesse. Alguses 
õppisin ma bwitit ainult koolivaheajal. Koos oma bwiti isaga käisime külades patsiente 
otsimas. Nii õppisin ma tundma haigusi ja taimi. 

Aastal 1994 ma lõpetasin koolis käimise, sest ma leidsin, et see on minu jaoks 
kasutu. Minu elu ei olnud enam kool, vaid bwiti. Seega me läksime koos oma bwiti 
isaga Pygmy küladesse, et täiendada oma teadmisi. Me kõndisime metsades päeval ja 
ööl, jätkasime liikumist kogu aeg. Õppimine Pygmyde juures nõuab suurt delikaatsust, 
see töötab justkui vahetuskaubandus. Kui sa ei austa neid, siis nad ei õpeta sulle mitte 
midagi. Isegi nende juures kaua aega elades, võivad nad sulle kogu aeg valetada juhul, 
kui sa ei ole nende suhtes veatu. Kohtudes mitmete erinevate hõimude ja paljude 
inimestega õnnestus meil õppida palju Pygmydelt taimede ja puude kohta. See aitas 
meil omandada paremaid teadmisi alternatiivmeditsiinist. Ravides pead sa olema 
kannatlik, sest iga päev ei leia haigeid inimesi. Ning peale selle on palju asju, mida peab 
õppima: looduse filosoofia, taeva, tähtede, päikese ja kuu lugemine ning päikesetõusude 
ja loojumise mõistmine. Palju tuleb õppida ka muusikat, kuna bwitiga käib kaasa 
terapeutiline muusika. 

Bwitis ei ole initsiatsiooni läbiviia sinu edaspidine õpetaja. See inimene annab 
sulle vaid baasteadmised ning juhatab sind edasi nende juurde, kel on omaenda 
teadmised ja maailmavaade. Näiteks tseremooniate käigus kohtud sa inimestega teistest 
templitest ja nõnda õpid juurde uusi teadmisi. 

Bwiti on elu filosoofia. Kui sa hakkad juba bwitit hästi mõistma, võid sa läbida 
initsiatsiooni mwirisse. Minul õnnestus läbida mwiri initsiatsioon 1995. aasta lõpus, mil 

ma olin 15 aastane. See oli vajalik selleks, et läbida järgmine õppepraktika. Peale 
initsiatsiooni hakatakse andma sulle teatud ülesandeid sisaldavaid kohustusi. Seega 
pead sa olema tasemel, et nendega hakkama saada. Ülesandeks võib olla näiteks metsa 
minek ja sealt rohtude otsimine, valvata tule üle terve öö kestvatel rituaalidel, valvata 
patsiente läbi öö. Kui on tegu tavalise meelelahutustseremooniaga, meyayaga, võivad 
õpetajad lubad ka sul tseremooniat juhtida. 

Aastal 1996 ma lahkusin Port-Gentilist (suuruselt teine linn riigis) koos oma 
bwiti isaga ning teiste bwiti vendadega. Et inimeste eest paremini hoolitseda, tuleb 
mõista nende psühholoogilist taset ja kultuuri. Et seda õppida, pead sa nende juurde 
minema. Reisimine aitas mul maad avastada ning samal ajal inimeste eest hoolitseda. 
Ma olin kogu aeg koos oma spirituaalse isaga. Me läksime inimesi ravima ja nende 
probleeme lahendama. Kui inimesed ei suutnud teineteist mõista, aitasime neil jälle 
saavutada lepitust. Sageli polnud inimestel külades vahendeid, et meile maksta. Siis 
pakuti meie teenetele vastutasuks majutust ja toitu. 

Bwiti on nagu põhikool ning mwiri on nagu keskkool. Pärast seda tuleb kono, 
mille kohta võib öelda ülikool. Ma läbisin kono aastal 1997, kui ma olin 17 aastane. 
Alates sellest hetkest hakkasid asjad tõeliselt kiiresti liikuma. Minu isa lubas mul 
tseremooniaid juhatada kuni hommikutundideni ning me tegime tõesti palju tööd koos. 
Külades leidus kogu aeg inimesi, kes käisid meie uksele koputamas ja vajasid abi. Meil 
ei olnud plaaniski peatuda. Me liikusime külast külla kogu aeg. Sel perioodil õnnestus 
mul tõeliselt täiendada oma teadmisi. Kui minu bwiti isa oli väsinud, jätkasin töötamist 
mina. Ühel tseremoonial oli meil kuni 150 inimest, kes said oma probleemidele 
vastused. Nõustamine on teatud selgeltnägemine, kus räägitakse inimestele lahti nende 
probleemid. Nõustamist õpitakse läbi bwiti. See sisaldab endas teadmisi, kuidas nö 
lugeda teist inimest, näha tema probleeme, mõista ja lahendada neid. Tavaliselt kestavad 
meie tseremooniad terve öö, kuni kella kuueni hommikul. Üldjuhul paneme me pingi 
ringi keskele, mida konsulteeritavad siis ükshaaval külastavad. Tihti on inimesi nii 
palju, et me peame järgmisel ööl tseremooniat jätkama. 
Milliste probleemidega inimesed siin läänes tulevad sinu juurde? 

Mallendi: Põhiliselt käivad minu juures inimesed psühholoogiliste haigustega. 
Osadel on füüsilised haigused. Spirituaalsust otsimas käib siin väga vähe inimesi. 
Ravimine on siin üsna sarnane sellele, mis Gabonis, välja arvatud see, et ma olen 
tavaliselt üksi. Prantsusmaal ma ei tee terve öö kestvaid rituaale. Oleneb muidugi, mida 
tahetakse ravida. On näiteks naistehaigused või hepatiit, mis otseselt ei vaja ibogat. 

Iboga on rohkem psühholoogiliste haiguste raviks, kõikide selliste probleemide jaoks 
nagu depression, murelikkus, seedehäired jne. See on kiirendatud ravi: kolme päevaga 
võib saavutada sama tulemuse kui mitme aastase psühhoanalüüsiga. 

Juure ravitulemus on sarnane psühholoogilise analüüsi omaga. See töötab kõigi 
kolme ajavormi puhul: praegune hetk, minevik ja tulevik. See aitab mõista iseennast 
ning vastu astuda iseenda rumalustele ja ka headele episoodidele. Keegi ei mõista sind 
hukka, midagi [probleem] tuleb sinu seest esile ning sina ise oled psühholoog. Sa näed 
iseennast nagu vaataksid väljastpoolt, misjärel mõistad end paremini ka seestpoolt. 
Inimestega töötades mõjub tõeliselt maagiliselt, kui sa näed inimesi, kes saabuvad väga 
halvas seisundis ning pärast kahepäevast kuuri nad lahkuvad palju paremas seisukorras, 
naeratades siiralt tulvil lootust ja julgust. Nad avastavad psühholoogilise jõu ja füüsilise 
energia, mis annab nende elule uue suuna. 
Missugused inimesed tulevad sinu juurde? 

Mallendi: Igasugused, kõikidest eluvaldkondadest, nii rikkad kui vaesed. Puudub 
mingi otsene ühisjoon, välja arvatud võib-olla sõltlased. Igaüks tuleb omaenda 
unikaalsete probleemidega. Minu juures on käinud inimesi, kes on olnud huvitatud 
spirituaalsusest ning palju selliseid, keda spirituaalsus absoluutselt ei huvita, aga kes 
mõistavad alternatiivmeditsiini potentsiaali. Spirituaalsus ei ole müstika, see on vaimu 
elutsükkel. Vähemalt nii näen seda mina. Ning ma töötan väga paljude inimeste 
hingeeludega. Tõeline kaotus läänes on see, et inimesed kipuvad unustama, et keha sees 
on ka hing. See põhjustab ka tõsiseid psühholoogilisi ilminguid Prantsusmaal. 

Ma ei soovita mitte kellelgi võtta ibogat. See ei ole minu otsustada. Kui 
inimesed arvavad, et see on nende jaoks kasulik, siis nad valivad selle ise. Ma võin 
ainult nõustada, millises suunas liikuda, kui inimene on sellest tõeliselt huvitatud. 
Samuti on väga raske öelda, millist toimet iboga talle täpselt avaldab. Ma teavitan neid, 
et see on väga kibe, ja nad kindlasti oksendavad. Ülejäänud toimeid on väga keeruline 
seletada. Kasulikud omadused ilmnevad tavaliselt pärast initsiatsiooni. Üleüldine mõju 
on tohutu ja unikaalne iga inimese jaoks. Kõige tähtsam tulemus on, et pärast 
initsiatsiooni sa tead, kes sa oled. Sul on parem mõistmine iseendast ning enda 
olemusest siin Maa peal. Pealegi on see erinev igaühe jaoks. Mul on olnud väga 
depressiivseid inimesi, kes olid üliõnnelikud kui nad lahkusid. Mul on olnud inimesi, 
kes olid ohtlikult rahutud - nad lahkusid, ilma et neis oleks kübetki rahutust alles. 
Seega on tegu imerohuga? 

Mallendi: Ei, see ei ole imerohi. Aga see on taim, mis päästab ja aitab. Iboga 

rituaalis ei tööta mitte juur sinuga, vaid sina juurega. Ravi edukus sõltub inimesest, 
kuidas on ta valmistunud ning kuidas ta läheb kaasa selle raviga. Ning just seepärast ei 
ole soovitav võtta ibogat üksinda. Sul on vaja juhendajat, et saaksid ibogaga paremini 
töötada. Iboga ei ole aine, mis on mõeldud ostmiseks kohvikust või läbi interneti, et sul 
oleks peol lõbus. Väga oluline on mõista selle püha taime väärtust ja potentsiaali. See 
taim on eksisteeriunud tuhandeid aastaid ning inimesed on alati tarvitanud ibogat 
rituaalsetel eesmärkidel meistri juhendamisel. Need, kes soovivad mõista ibogat, 
peaksid olema tõeliselt positiivselt meelestatud otsirännaku suhtes. 

Kui jätta kõrvale rituaalne tegevus, jääb kõrvale ka terapeutiline kontekst, ning 
iboga võib käituda väga erinevalt. See võib olla vaenulik inimese vastu, kes ei võta 
taime vajalikes tingimustes nagu spetsiaalne saatemuusika, mis on loodud just iboga 
jaoks, ning mis aktiveerib selle taime potentsiaali kehas. Näiteks, kui sa asendad selle 
reggega, siis käitub juur teistmoodi. Iga ibogast huvitatud inimene peaks üles otsima 
teadja, kes saadab teda initsiatsioonil, mis sümboliseerib meie sisemise olendi 
uuestisündi. 

Kas see töötab ka narkosõltuvuse puhul? 

Mallendi: Ma olen ravinud paari inimest, kes olid heroiinist sõltuvuses. Iboga 
aitas neil lahti saada oma sõltuvusest. Aga peale füüsilist võõrutust jääb veel 
psühholoogiline sõltuvus. See nõuab pikemat tööd. Tuleb jälgida inimest ning kohtuda 
temaga paar korda, et teda juhendada. Ravimine ibogaiiniga lääneriikides piirdub 
füüsilise sõltuvuse eemaldamisega. Iboga ja sellega kaasas käivad rituaalid viivad ka 
psühholoogilise võõrutuseni. Selline ravi aitab sõltuvushaigel mõista kindlaid detaile 
tema elus, mis teda sõltuvuseni viisid. Meie töötame nende põhjustega. Ma olen ravinud 
ka inimesi, kes on sõltuvuses alkoholist. Võõrutus on väga peen töö, sest sõltlastega ei 
ole lihtne. Nad on kuumad, külmad, haiget saanud ühest või teisest kohast, neil on kõik, 
mida neil olema ei peaks. 
Lõpetuseks, millised on sinu loootused? 

Mallendi: Ma loodan, et lääne inimesed lõpuks mõistavad, et meie teadmised 
võivad olla abiks tänapäeva meditsiinile. See võib olla täiendav ravi erinevate haiguste 
puhul, mida tänapäeva meditsiin ei ole suuteline ravima lühikese ajaga. Lääs peaks 
mõistma, et ravimine ibogaga on tähtis kogu maailmale, ning ei tohiks suhtuda tõrjuvalt 
rituaalsete taimedega ravimisse. Näiteks, võin ma aidata mõningaid psühhiaatreid. Ma 
olen käinud kaks korda psühhiaatriahaiglas, et kohtuda patsientidega. Ning seal ma 
nägin, et neid inimesi küll ahistatakse, ent tasapisi tehakse ainult haigemaks. Haigust 

säilitatakse selle asemel, et seda tegelikult ravida. See šokeeris mind. Patsientidele 
antakse ravimeid, aga mitte midagi muud. Kõik on omavahel koos, täiesti hullud ning 
natuke hullud. Kuidas on võimalik sellises keskkonnas terveneda? 

Mulle meeldiks kui L'0rdre des medecins (Prantsuse arstide liit) tunnustaks 
traditsionaalset meditsiini, ning et me teeksime koostööd. Oleks huvitav, kui 
psühhiaatrid, kel on raskusi kindlate haiguste ravimisel, pöörduks ravitsejate poole, et 
koos oma teadmisi rakendada haiglates. See aitaks vähendada sõltuvust keemilistest 
ravimitest. Ravi rituaalsete taimedega nõuab rohkem jõupingutusi, see ei ole nii lihtne, 
kui tableti neelamine. Koos ravijaga sa küll võtad midagi, aga lisaks me töötame nii 
psüühilisel kui füüsilisel tasandil. 

Minu tõeline eesmärk on rajada traditsioonilise meditsiini haigla Gabonisse. Osa 
sellest eesmärgist oleks luua herbaarium, mis sisaldaks kõiki Gabonis leiduvaid 
ravimtaimi. Haigla oleks mõeldud inimestele kogu maailmas, kes soovivad ennast 
ravida taimedega (kuna see on läänes siiski alternatiivne ravimeetod). Tulevikus oleks 
see haigla ka väljaõppekeskus nendele inimestele, kes soovivad õppida traditsionaalset 
meditsiini. See aitaks meie teadmistel ellu jääda ning edasi kesta (ohustatud, nagu see 
praegu on, metsade hävitamise ja läänestumise tõttu) nii, et seda saaks kasutada terve 
maailm. 

Kokkuvõtteks ütleksin ma initsiatsioonist huvitatud inimestele, et ma soovin 
teile jõudu, sest see ei ole lihtne protsess ning vajab palju kannatust ja kultuurilist 
avatust. Minul isiklikult kultuurilisi barjääre pole. Ma soovin edasi anda osa oma 
kultuurist, mis võiks olla kasulik meie kõigi jaoks. 

KOKKUVÕTE 



Käesoleva töö eesmärgiks oli uurida rituaalsete taimede kasutuspotentsiaali 
tänapäeva ühiskonnas. Nagu tööst selgus, on need aastatuhandeid kasutuses olnud 
taimed siiani hinnatud abivahendid põlisrahvaste ravitsejate käes. Paraku on läänes 
levinud tõrjuv hoiak psühhedeelsete ainete vastu kitsendanud oluliselt ka sellise toimega 
taimede potentsiaali uurimist. 

Töö käigus anti ülevaade rituaalsete taimede peamistest toimeainetest. Huvitav 
on fakt, et ayahuasca üks koostisosa - DMT - on loomuomane aine inimese (ja veel 
mõningate imetajate) kehas. Seda leidub pea- ja seljaaju vedelikes, aga ka osades 
kudedes. Oletatakse, et DMT võib mängida olulist rolli unenägude visuaalse efekti 
loomises, aga ka surmalähedastes kogemustes, religioossetes visioonides ja teistes 
müstilistes seisundites. Samuti on välja pakutud, et endogeenne DMT võib olla seotud 
ka ärkvelolekul esineva teadvuse seisundi loomisega. Dr Strassmanni uuringud viisid 
hüpoteesini, et suur kogus DMTd vabastatakse käbinäärmest vahetult enne surma või 
surmalähedastes kogemustes, ning just DMT on surmalähedase kogemuse fenomeni 
põhjustajaks. 

Käsitletud taimed koguvad ühe enam populaarsust kirikutes kui tõeline rituaalne 
sakrament. Töö käigus anti ülevaade kahest nn ayahuasca kirikust. Kõige vanem ja 
tuntum kaasaegne ayahuasca joomise traditsioon on 1930. aastate alguses asutatud 
Santo Daime, kus katoliiklik ideoloogia on integreeritud iidse ayahuasca traditsiooniga 
ühendades nii omavahel kristlikud tõekspidamised kohalike enteogeensete taimedega. 
Teine ayahuascat rituaalse sakramendina tarvitav kirik on 1960. aastate algul asutatud 
Uniäo do Vegetal (UDV). Brasiilia hoasca projekt koos kauaaegsete UDV liikmetega on 
teada andnud alkoholi ja narkootikumide tarbimise olulisest vähenemisest UDV 
liikmete seas. Siin võib oma osa olla ka teiste liikmete sotsiaalsel toetusel. Aga kuna 
psüühikat mõjutavad taimed või toimeained avardavad teadvust, tõstavad teadlikkust ja 
annavad parema ülevaate iseendast, toimivad nad kui naturaalsed „vastumürgid" 
teadvust kokku suruvale, fikseerivale ja sõltuvust tekitavale ainele. Näiteks Peruus 
tegutseb edukalt kokaiinisõltlaste raviks Takiwasi programm, mis toimib läbi 
nõustamise, ayahuasca sessioonide ja füüsilise töö looduskeskkonnas. 

Teine uurimisobjekt - iboga ja selle peamine alkaloid ibogaiin - on erinevalt 
ayahuascast leidnud mõningast reaalset kasutust sõltuvusravis ka lääne meditsiinis. 
Aafrikas on Iboga kasutusel kui Bwiti kultuse rituaalne sakrament aga ka kui ravitsejate 

ja samaanide oluline abivahend. Iboga alkaloidid aitavad vähendada ja ravida 
sõltuvushaiguste sümptomeid. Näiteks suudab ibogaiin alla suruda motoorset aktiivsust, 
mis tekib opiaatidest võõrutamisel. Ibogaiini manustamine ühekordse suure annusena 
suudab oluliselt vähendada võõrutusnähtusid, samal ajal põhjustades patsiendile 
rännaku, mis annab talle sügava pilguheidu enda sisemusse ja sõltuvuse tekkimise 
põhjustele. Enamik patsiente, kes on läbinud selle teraapia, suudavad olla kuid ilma 
sõltuvusaineteta. 

Psühhedeelsed ained on andnud edukaid tulemusi ka psühholoogiliste haiguste 
ravis. Psühhedeelsete ainete erinevus seisneb selles, et tavakorras välja kirjutatavad 
antidepressandid kalduvad psühholoogilisi probleeme leevendama või alla suruma, neid 
tegelikult ravimata. Oluline on mõista, et jätkuva psühhoteraapia kontekstis ei pruugi 
olla vajadust ayahuasca või iboga manustamiseks rohkem kui ühel korral, samas kui 
tavapäraseid ravimeid tuleb reeglina manustada igapäevaselt mitme nädala, kuu või 
isegi aasta jooksul. Psühhedeelsed ained leevendavad patsientide masendust ja ärevust 
ning suurendavad õnnetunnet ka muidu tervetel inimestel. 

Põhjuseid, miks sellised ravipotentsiaaliga ained on avalikkuse ees valdavalt 
tundmatud, on mitmeid. Näiteks ibogaiini puhul võib oletada teatud ebasoovitavat 
konkurentsi senises ravimitööstuste poolt välja arendatud narkovastases ravis. 
Konventsionaalne sõltuvusravi baseerub asendusdroogidel või blokeerivatel 
mehhanismidel selle asemel, et leida vahend, mis sõltuvuse peataks. Asendusdroogiga 
ravi eesmärgiks on asendada antisotsiaalne ja hedonistlik käitumine sotsiaalselt 
vastuvõetava käitumisega säilitades samal ajal sõltuvuse, mida ei teenindata enam 
diileri abil, vaid viiakse üle meditsiini käsutusse, kusjuures sõltuvus uude, tolereeritud 
droogi võib olla isegi tugevam, kui algsesse. Ka võib ibogaiini promomine tunduda 
mõnevõrra piinlik, sest propageerida ainet, mis on klassifitseeritud hallutsinogeenina, 
tähendaks moraalselt vastuvõetamatu ja tabu alla kuuluva aine reklaamimist. 

Seniste loomadega läbiviidud laborikatsete seas pole teada ühtegi juhtumit, mis 
näitaks ayahuasca tugevat toksilisust või väärkasutuse potentsiaali. Erinevad 
loomkatsed DMT ja harmala alkaloididega näitavad, et nende ainete surmav kogus 
inimese jaoks ületab tavalise tseremoniaalse koguse 20-kordselt. Samuti ei ole DMT 
puhul täheldatud sõltuvusttekitavaid omadusi, ometi on aine klassifitseeritud 
narkootiliste ainete I nimekirja. Ibogaiiniga töötanud teadlased on kinnitanud, et isegi 
kui teatud katsed loomadega on olnud murettekitavad (kasutades väga suuri ja 
korduvaid annuseid), siis ibogaiini kogused terapeutilises kasutuses ei ole inimestele 

toksilised ning selle metaboliit, noribogaiin, on seda veelgi vähem. 

Põlisrahvaste ravitsejate käes on taimed tänapäevalgi oluliseks ravimiks. 
Samaanid, kes omavad väga põhjalikke teadmisi kohalikest ravimtaimedest, saaksid olla 
kaasaegsele meditsiinile abiks, eriti selliste haiguste ja seisundite korral, mille 
väljaravimine lääne meditsiini vahenditega tulemusi ei anna. Olgu selleks siis 
depressioon, sõltuvusprobleemid või vaimsed probleemid. 

Lõputöö autorile andis tehtud töö arvestataval määral uusi teadmisi rituaalsetest 
taimedest, millede kasutamine on üha enam populaarsust kogumas tänu tervenenud 
inimeste positiivsetele kogemustele. Seega on vastus küsimusele, kas psühhedeelsetel 
ainetel on meditsiinilist rakendust ning kasutuspotentsiaali tänapäeva ühiskonnas, 
kindlasti positiivne. Läbi töötatud materjali põhjal võib järeldada, et tegemist ei ole 
ühiskonnale ohtlike taimedega, nagu võiks arvata narkootiliste ja psühhotroopsete 
ainete klassifikatsioonile tuginedes. Teema vääriks kindlasti edasist uurimist, eriti nende 
taimede peamised toimeained. Selleks vajalike lubade hankimine ning katsete 
läbiviimine eeldab aga märksa suuremat ettevalmistust ning väljub seega 
bakalaureusetöö raamidest. 

LISAD 

Lisa 1. DMT, harmiini, harmaliini, ibogaiini ja teiste psühhedeelsete ainete struktuuri 
võrdlus 

Lisa 2. Illustreerivad fotod 
Lisa 2. 1 Banisteriopsis caapi 

Lisa 2.2 Chacruna lehed 




http://anthropogen.com/2008/03/07/rubiaceae-psychotria-viridis- 
chacruna/dscf8218/ 

Lisa 2.3 Chaliponga lehed 




http://www.erowid.org/library/books_online/ayahuasca_apa/aya_sec3_partl.shtml 

Lisa 2.4 Iboga (Wiedemann, 2004) 




Lisa 2.5 Ayahuasca keetmine 

Lisa 2.6 Ayahuasca tseremoonia 




http://www.nationalgeographicxorn/adventure/0603/features/peru.html 



Lisa 2.7 Santo Daime istung 

/s!600/730x300_hinario-7 10906.jpg 

Lisa 2.8 Uniäo do Vegetal kirik 




http://www.panoramio.com/photo/34272486 



Lisa 2.9 Iboga tseremoonia 




Lisa 3. MAO inhibiitoreid sisaldavad taimed (Rätch & Hofmann, 2005) 



Taim 



Alkaloid 



Agaricaeae 

Coriolus maximus 
Apocynaceae 

Amsonia tabernaemontana 
Apocynum cannabinum 
Ochrosia nakaiana 
Aracaeae 
Pinellia pedatisecta 
Bignoniaceae 
Newbouldoia laevis 
Calycanthaceae 
Calycanthus occidentalis 
Chenopodiaceae 
Hammada leptoclada 
Kochia scoparia 
K. scoparia var. childsii 
K. scoparia var. trichophylla 
Combretaceae 
Guiera senegalensis 
Cyperaceae 
Carex brevicollis 
Elaeagnaceae 
Elaeagnus angustifolia 
Elaeagnus hortensis 
Elaeagnus orientalis 
Elaeagnus spinosa 
Hippophae rhamnoides 
Shepherdia argentea 
Shepherdia canadensis 
Gramineae 
Arundo donax 
Festuca arundinaceae 
Lolium perenne 
Leguminosae 
Acacia baileyana 
Acacia complanata 
Burkea africana 
Calliandra pentandra 
Desmodium pulchellum 
Mucuna pruriens 
Petalostylis labicheoides 
Petalostylis labicheoides 
var cassioides 



harmaan 

harmiin jt 
harmalool 
harmaan 

norharmaan 

harmaan 

harmiin 

tetrahüdroharmaan 

harmiin, harmaan, triterpeenglükosiid 



harmaan jt 

harmiin jt 

harmaan jt 

tetrahüdroharmaan jt 

tetrahüdroharmaan 

tetrahüdroharmaan 

harmaan jt 

tetrahüdroharmool 

tetrahüdroharmool 

tetrahüdroharmaan jt 
harmaan jt 
harmaan jt 

tetrahüdroharmaan 
tetrahüdroharmaan 
harmaan jt 
tetrahüdroharmiin 
harmaan jt 
6-metoksüharmaan 
tetrahüdroharmaan 
tetrahüdroharmaan 

Prosopis nigra 


harmaan jt 


Loganiaceae 




Strychnos usambarensis 


harmaan 


Malpighiaceae 




Banisteriopsis spp. 


harmiin 


Cabi paraensis 


harmiin 


Myristicaceae 




Virola cuspidata 


6-metoksüharmaan 


Passifloraceae 




Passiflora actinea 


harmaan 


Passiflora alata 


harmaan 


Passiflora alba 


harmaan 


Passiflora bryonoides 


harmaan 


passiflora caerulea 


harmaan 


Passiflora capsuralis 


harmaan 


Passiflora decaisneana 


harmaan 


Passiflora edulis 


harmaan, harmool, harmaliin, harmiin 


Passiflora eichleriana 


harmaan 


Passiflora foetida 


harmaan 


Passiflora incarnata 


harmaan, harmiin, harmaliin 


Passiflora involucrata 


beeta-karboliinid 


Passiflora quadrangularis 


harmaan 


Passiflora aff. ruberosa 


harmaan 


Passiflora subpeltata 


harmaan 


Passiflora warmingii 


harmaan 


Polygonaceae 




Calligonum minimum 


harmaan jt 


Rubiaceae 




Leptactinia densiflora 


tetrahüdroharmiin 


Nauclea diderrichii 


harmaan jt 


Ophiorrhiza japonica 


harmaan 


Pauridiantha callicarpoides 


harmaan 


Pauridiantha dewevrei 


harmaan 


Pauridiantha lyalli 


harmaan 


Pauridiantha viridiflora 


harmaan 


Simira klugii 


harmaan 


Simira rubra 


harmaan 


Uncaria attenuata 


harmaan 


Uncaria canescens 


harmaan 


Uncaria orientalis 


harmaan 


Sapotaceae 




Chrysophyllum lacourtianum 


norharmaan jt 


Symplocaceae 




Symplocos racemosus 


harmaan 


Zygophyllaceae 




Fagonia cretica 


harmaan 



Fagonia indica harmiin 

Peganum harmala harmiin, tetrahüdroharmiin, dihüdroharmaan, 

harmaan, isoharmiin, tetrahüdroharmool, 
harmalool, harmool, norharmiin, harmalitsiin, 
tetrahüdroharmiin, harmaliin 

Tribulus terrestris harmiin jt 

Zygophyllumfabago harmiin jt 

